VILNIAUS RAJONO SAVIVALDYBĖS TARYBA

SPRENDIMAS

DĖL ASMENS (ŠEIMOS), AUGINANČIO (-ČIOS) NEPILNAMETĮ (-ČIUS) VAIKĄ (-US), SOCIALINIŲ PASLAUGŲ POREIKIO NUSTATYMO IR SKYRIMO TVARKOS APRAŠO PATVIRTINIMO

2022 m. gruodžio 22 d. Nr. T3-363

Vilnius

Vadovaudamasi Lietuvos Respublikos vietos savivaldos įstatymo 6 straipsnio 12 punktu, 8 straipsnio 3 dalimi, Lietuvos Respublikos socialinių paslaugų įstatymo 13 straipsnio 1, 4 dalimis, remdamasi Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94 „Dėl Asmens (šeimos) socialinių paslaugų poreikio nustatymo ir skyrimo tvarkos aprašo ir Senyvo amžiaus asmens bei suaugusio asmens su negalia socialinės globos poreikio nustatymo metodikos patvirtinimo“ patvirtintu Asmens (šeimos) socialinių paslaugų poreikio nustatymo ir skyrimo tvarkos aprašu, Socialinių paslaugų katalogu, patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-93 „Dėl Socialinių paslaugų katalogo patvirtinimo“, Vaiko laikinosios priežiūros tvarkos aprašo, patvirtinto Lietuvos Respublikos socialinės apsaugos ir darbo ministro 2019 m. gruodžio 20 d. įsakymu Nr. A1-794 „Dėl Vaiko laikinosios priežiūros tvarkos aprašo patvirtinimo“, 17 punktu, Atvejo vadybos tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. kovo 29 d. įsakymu Nr. A1-141, Socialinės globos poreikio vaikui su negalia nustatymo metodikos, patvirtintos Lietuvos Respublikos socialinės apsaugos ir darbo ministro 2006 m. rugsėjo 9 d. įsakymu Nr. A1-255, 4 punktu, Vilniaus rajono savivaldybės taryba nusprendžia:

1. Patvirtinti Asmens (šeimos), auginančio (-čios) nepilnametį (-čius) vaiką (-us), socialinių paslaugų poreikio nustatymo ir skyrimo tvarkos aprašą (pridedama).

2. Įgalioti:

2.1. Vilniaus rajono savivaldybės administracijos Socialinių paslaugų šeimai ir vaikui skyriaus vedėją pasirašyti sprendimą dėl socialinių paslaugų skyrimo / sustabdymo / nutraukimo.

2.2. BĮ Vilniaus rajono socialinių paslaugų centro vadovą priimti sprendimą bei pasirašyti sprendimą dėl socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugų skyrimo / sustabdymo / nutraukimo.

3. Įpareigoti BĮ Vilniaus rajono socialinių paslaugų centro vadovą paskirti atsakingą darbuotoją, kuris duomenis apie socialinių įgūdžių ugdymą, palaikymą ir (ar) atkūrimą arba psichosocialinės pagalbos paslaugų skyrimą / sustabdymą / nutraukimą suves į Socialinės paramos šeimai informacinę sistemą.

4. Pripažinti Vilniaus rajono savivaldybės tarybos 2022 m. kovo 25 d. sprendimą Nr. T3-78 „Dėl Asmens (šeimos), auginančio (-čios) nepilnametį (-čius) vaiką (-us), socialinių paslaugų poreikio nustatymo ir skyrimo tvarkos aprašo patvirtinimo“ netekusiu galios.

5. Skelbti šį sprendimą Teisės aktų registre ir Vilniaus rajono savivaldybės tinklalapyje.

Savivaldybės merė	Marija Rekst

PATVIRTINTA

Vilniaus rajono savivaldybės tarybos

2022 m. gruodžio 22 d. sprendimu Nr. T3-363

ASMENS (ŠEIMOS), AUGINANČIO (-ČIOS) NEPILNAMETĮ (-ČIUS) VAIKĄ (-US), SOCIALINIŲ PASLAUGŲ POREIKIO NUSTATYMO IR SKYRIMO TVARKOS APRAŠAS

I SKYRIUS

BENDROSIOS NUOSTATOS

1. Asmens (šeimos), auginančio (-čios) nepilnametį (-čius) vaiką (-us), socialinių paslaugų poreikio nustatymo ir skyrimo tvarkos aprašo (toliau – Tvarkos aprašas) tikslas yra apibrėžti asmens (šeimos), auginančio (-čios) nepilnametį (-čius) vaiką (-us) (toliau – asmuo (šeima)), socialinių paslaugų poreikį nustatančius subjektus, socialinių paslaugų poreikio vertinimo kriterijus, socialinių paslaugų poreikio nustatymo tvarką, kreipimosi dėl socialinių paslaugų procedūrą, socialinių paslaugų skyrimo, jų teikimo sustabdymo ir nutraukimo bei vaiko siuntimo į bendruomeninius vaikų globos namus (toliau – BVGN) tvarką, socialines paslaugas teikiančių įstaigų grupes, asmens (šeimos) teises ir pareigas, informacijos apie asmenį (šeimą), gaunantį (-čią) socialines paslaugas, teikimą ir saugojimą, skundų nagrinėjimo tvarką.

2. Šis Tvarkos aprašas taikomas nustatant individualų asmens (šeimos), Vilniaus rajone deklaravusio (-sios) ar faktiškai gyvenančio (-čios) (toliau – gyvenančio (-čios)), socialinių paslaugų poreikį, priimant sprendimą dėl socialinių paslaugų skyrimo (neskyrimo), jų teikimo sustabdymo ir nutraukimo, asmenims (šeimoms), pageidaujantiems (-čioms) gauti socialines paslaugas, kurias finansuoja savivaldybė iš savo biudžeto lėšų ar iš valstybės biudžeto specialių tikslinių dotacijų savivaldybių biudžetams.

3. Šis Tvarkos aprašas netaikomas:

3.1. laikinai apgyvendinant vaiką, paimtą iš nesaugios aplinkos, iki jam teisės aktų nustatyta tvarka bus nustatyta laikinoji ar nuolatinė globa (rūpyba) (organizuojama vadovaujantis Vaiko teisių apsaugos pagrindų įstatymu);

3.2. nustatant vaiko globą (rūpybą) globos centre;

3.3. organizuojant globos centrų teikiamas socialines paslaugas (šios paslaugos organizuojamos vadovaujantis Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašu, patvirtintu Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“);

3.4. organizuojant socialines paslaugas, kurias apmoka pats asmuo (paslaugos organizuojamos ir teikiamos socialinių paslaugų gavėjo ir teikėjo susitarimu);

3.5. organizuojant prevencines socialines paslaugas (prevencinės socialinės paslaugos asmeniui (šeimai, bendruomenei) organizuojamos vadovaujantis socialinės apsaugos ir darbo ministro nustatyta Prevencinių socialinių paslaugų organizavimo ir teikimo tvarka).

4. Sprendimas dėl socialinių paslaugų, kurias planuoja, organizuoja ir finansuoja Vilniaus rajono savivaldybė (toliau – Savivaldybė) iš savo biudžeto lėšų ar iš valstybės biudžeto specialių tikslinių dotacijų savivaldybių biudžetams, skyrimo priimamas Vilniaus rajone gyvenantiems (-čioms) asmenims (šeimoms).

5. Socialinių paslaugų poreikis nustatomas vadovaujantis Asmens (šeimos) socialinių paslaugų poreikio nustatymo ir skyrimo tvarkos aprašu (toliau – Aprašas), patvirtintu Lietuvos Respublikos socialinės apsaugos ir darbo ministro 2006 m. balandžio 5 d. įsakymu Nr. A1-94, Atvejo vadybos tvarkos aprašu (toliau – AV aprašas), patvirtintu Lietuvos Respublikos socialinės apsaugos ir darbo ministro 2018 m. kovo 29 d. įsakymu Nr. A1-141, Socialinės globos poreikio vaikui su negalia nustatymo metodika (toliau – Metodika), patvirtinta Lietuvos Respublikos socialinės apsaugos ir darbo ministro 2006 m. rugsėjo 9 d. įsakymu Nr. A1-255.

6. Šiame Tvarkos apraše vartojamos sąvokos:

6.1. vaikas su negalia – vaikas, kuriam Neįgaliųjų socialinės integracijos įstatymo nustatyta tvarka nustatytas neįgalumo lygis ir kuris dėl neįgalumo yra iš dalies ar visiškai neįgijęs amžių atitinkančio savarankiškumo, ir kurio galimybės ugdytis ir dalyvauti visuomenės gyvenime yra ribotos;

6.2. vaikas su sunkia negalia – vaikas, kuriam pagal Lietuvos Respublikos socialinių paslaugų įstatymą nustatytas visiško nesavarankiškumo lygis ir kuriam pagal Lietuvos Respublikos neįgaliųjų socialinės integracijos įstatymą nustatytas sunkus neįgalumo lygis;

6.3. globos centras – socialinių paslaugų įstaiga, kuri, įgyvendindama vaiko globėjo (rūpintojo) teises ir pareigas, pagal tarpusavio bendradarbiavimo ir paslaugų teikimo sutartį perduoda likusį be tėvų globos vaiką, socialinę riziką patiriantį vaiką prižiūrėti budinčiam globotojui, teikia ir organizuoja socialines paslaugas bei kitą pagalbą pagal poreikį vaikui, budinčiam globotojui, globėjui (rūpintojui), įtėviams, šeimynų dalyviams, socialinių paslaugų įstaigų, dirbančių su vaikais, darbuotojams, taip pat kitokią pagalbą vaiko tėvams vaiką grąžinant į šeimą;

6.4. likęs be tėvų globos vaikas – vaikas iki 18 metų, kuriam įstatymų nustatyta tvarka yra nustatyta laikinoji ar nuolatinė globa (rūpyba);

6.5. socialinė rizika – veiksniai ir aplinkybės, dėl kurių šeimos ar asmenys patiria ar yra pavojus jiems patirti socialinę atskirtį: suaugusių šeimos narių socialinių įgūdžių tinkamai prižiūrėti ir ugdyti nepilnamečius vaikus (įvaikius) stoka ar nebuvimas; nepilnamečių vaikų (įvaikių) visapusio fizinio, protinio, dvasinio, dorovinio vystymosi ir saugumo sąlygų šeimoje neužtikrinimas; nuo nusikalstamos veikos nukentėjusių asmenų patirta žala; įsitraukimas ar polinkis įsitraukti į nusikalstamas veikas; piktnaudžiavimas alkoholiu, narkotinėmis, psichotropinėmis medžiagomis; priklausomybė nuo alkoholio, narkotinių, psichotropinių medžiagų, azartinių žaidimų; elgetavimas, valkatavimas, benamystė; motyvacijos dalyvauti darbo rinkoje stoka ar nebuvimas;

6.6. Socialinės globos įstaiga – Lietuvos Respublikos socialinių paslaugų įstatymo nustatyta tvarka turinti teisę teikti socialinę globą socialinių paslaugų įstaiga;

6.7. Socialinės globos normos – Lietuvos Respublikos Vyriausybės ar jos įgaliotos institucijos patvirtinti socialinės globos teikimo vaikams, vaikams su negalia, suaugusiems asmenims su negalia, senyvo amžiaus asmenims, socialinę riziką patiriantiems suaugusiems asmenims principai ir charakteristikos;

6.8. Socialinis darbuotojas – Lietuvos Respublikos socialinių paslaugų įstatymo 20 straipsnio 6 dalyje nustatytus reikalavimus atitinkantis asmuo, dirbantis socialinį darbą ir profesinę veiklą grindžiantis Lietuvos Respublikos socialinių paslaugų įstatymo 20 straipsnio 4 dalyje nustatytais socialinio darbo įgyvendinimo principais;

6.9. Socialinių paslaugų įstaiga – socialines paslaugas teikiantis Lietuvos Respublikoje ar kitoje Europos Sąjungos valstybėje narėje arba kitoje Europos ekonominės erdvės valstybėje įsisteigęs juridinis asmuo ar kita organizacija, jų padalinys, atitinkantys Lietuvos Respublikos socialinių paslaugų įstatyme nustatytus reikalavimus;

6.10. Vaikus globojanti šeima – sutuoktiniai ar vienas gyvenantis asmuo, ne jaunesnis kaip 21 metų (reikalavimas būti sukakusiam 21 metų amžių netaikomas vaiko artimajam giminaičiui), įstatymų ir kitų teisės aktų nustatyta tvarka prižiūrintys ar globojantys (besirūpinantys) vaikus (vaikais);

6.11. Krizių centras – socialinių paslaugų įstaiga, veikianti 24 val. per parą, 7 dienas per savaitę, kuri teikia ir (ar) organizuoja paslaugas asmenims, dėl krizinės situacijos negalintiems naudotis gyvenamąja vieta ir (ar) išgyvenantiems sunkumus, kurių negali išspręsti be nuolatinės specialistų priežiūros ir pagalbos, ir (ar) kai šeimoje dėl vaiko teisių pažeidimų yra nustatytas vaiko apsaugos poreikis ir paskirta vaiko laikinoji priežiūra socialinę priežiūrą teikiančioje socialinių paslaugų įstaigoje, siekiant išspręsti šią asmens (šeimos) krizinę situaciją ir mažinti jos poveikį asmens (šeimos) gyvenimui, pašalinti krizinės situacijos sukeltas pasekmes, siekiant atkurti savarankiškumą, prarastus socialinius ryšius ir padėti integruotis į visuomenę. Krizių centras asmenims (šeimoms) teikia intensyvią krizių įveikimo, psichologinę, psichosocialinę pagalbą, laikino apgyvendinimo, socialinių įgūdžių ugdymo, palaikymo ir (ar) atkūrimo bei kitas būtinąsias paslaugas (susijusias su asmens higiena, buitimi ir kt.). Krizių centras gali būti specializuotas, kai paslaugos teikiamos vienai ar daugiau konkrečiai (-ioms) tikslinei (-ėms) grupei (-ėms). Vaiko laikinoji priežiūra organizuojama vadovaujantis Vaiko laikinosios priežiūros tvarkos aprašu, patvirtintu Lietuvos Respublikos socialinės apsaugos ir darbo ministro 2019 m. gruodžio 20 d. įsakymu Nr. A1-794 „Dėl vaiko laikinosios priežiūros tvarkos aprašo patvirtinimo“;

6.12. Sielovados darbuotojas – pagal darbo sutartį socialinių paslaugų įstaigoje dirbantis asmuo, turintis tradicinės religinės bendruomenės ar bendrijos leidimą arba siuntimą religinės bendruomenės ar bendrijos pavedimu teikti religinius patarnavimus ir sielovados pagalbą.

7. Kitos šioje tvarkoje vartojamos sąvokos suprantamos taip, kaip jos apibrėžtos Lietuvos Respublikos apsaugos nuo smurto artimoje aplinkoje įstatyme, Lietuvos Respublikos pagalbos nuo nusikalstamos veikos nukentėjusiems asmenims įstatyme, Lietuvos Respublikos vaiko teisių apsaugos pagrindų įstatyme ir 2016 m. balandžio 27 d. Europos Parlamento ir Tarybos reglamente (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas).

8. Tvarkos aprašu privalo vadovautis Savivaldybės administracijos Socialinių paslaugų šeimai ir vaikui skyrius (toliau – Skyrius), biudžetinė įstaiga Vilniaus rajono socialinių paslaugų centras (toliau – VRSPC), Vilniaus rajono savivaldybės administracijos seniūnijos (toliau – seniūnijos), socialinių paslaugų įstaigos, krizių centrai ir BVGN.

II SKYRIUS

KREIPIMOSI DĖL SOCIALINIŲ PASLAUGŲ SKYRIMO ASMENIUI (ŠEIMAI) TVARKA

9. Dėl socialinių paslaugų, kurias finansuoja Savivaldybė iš savo biudžeto lėšų ar iš valstybės biudžeto specialių tikslinių dotacijų savivaldybių biudžetams, skyrimo raštišku prašymu tiesiogiai, paštu ar elektroniniais ryšiais, jeigu valstybės elektroninės valdžios sistemoje teikiama tokios rūšies elektroninė paslauga, į VRSPC administraciją (www.vrspc.lt) arba seniūniją gali kreiptis asmuo (vienas iš suaugusių šeimos narių) ar jo globėjas, rūpintojas, veikdami asmens (šeimos) ar visuomenės socialinio saugumo interesais, – bendruomenės nariai ar kiti suinteresuoti asmenys.

10. Asmenys, kreipdamiesi dėl socialinių paslaugų, pateikia:

10.1. užpildytą Prašymo–paraiškos socialinėms paslaugoms gauti SP-8 formą, patvirtintą Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1‑183 „Dėl kai kurių socialinei paramai gauti reikalingų formų patvirtinimo“ (toliau – Prašymas). Prašymas gali būti pateikiamas ir socialinio darbuotojo elektroniniame įrenginyje;

10.2. asmens tapatybę patvirtinantį dokumentą arba teisės aktų nustatyta tvarka patvirtintą jo kopiją. Asmeniui pačiam kreipiantis tiesiogiai, pateikiamas asmens tapatybę patvirtinantis dokumentas. Įsitikinus asmens tapatybe, dokumentas grąžinamas jį pateikusiam asmeniui, asmens tapatybę patvirtinančio dokumento kopija nedaroma. Asmeniui kreipiantis paštu, teikiama teisės aktų nustatyta tvarka patvirtinta asmens tapatybę patvirtinančio dokumento kopija (pagal Lietuvos Respublikos notariato įstatymo reglamentavimus). Asmuo, pateikdamas Prašymą elektroniniu būdu, patvirtina savo tapatybę naudodamasis Valstybės informacinių išteklių sąveikumo platforma (VIISP). Paslaugų gavėjams suteikiama galimybė prisijungti naudojantis elektroniniu parašu (asmens tapatybės kortele, valstybės tarnautojo pažymėjimu ar kitomis elektroninio identifikavimo priemonėmis) ir (ar) elektroninės bankininkystės sistemomis. Jei Prašymas pateikiamas socialinio darbuotojo elektroniniame įrenginyje, Prašymo pateikimas tvirtinamas skaitmeniniu pareiškėjo, jo globėjo, rūpintojo ar kito įgalioto asmens parašu;

10.3. seniūnijos pagal deklaruotą gyvenamąją vietą ar kito savivaldybės padalinio, kuriam pavesta vykdyti gyvenamosios vietos deklaravimo funkciją, arba valstybės įmonės Registrų centro išduotą pažymą apie gyvenamąją vietą arba teisės aktų nustatyta tvarka patvirtintą jos kopiją, o jei asmuo nėra deklaravęs gyvenamosios vietos ir nėra įrašytas į gyvenamosios vietos neturinčių asmenų apskaitą, pagal galimybes pateikia dokumentų, įrodančių, kad jis gyvena toje savivaldybėje (pvz., joje turi nekilnojamąjį turtą, moka mokesčius už jį, turi viešajame registre įregistruotą nuomos sutartį, seniūno pažymą apie faktinę gyvenamąją vietą ir pan.), kopijas, jei tokios informacijos nėra valstybės registruose (kadastruose), žinybiniuose registruose, valstybės informacinėse sistemose.

11. Veikdami asmens (šeimos) ar visuomenės socialinio saugumo interesais, bendruomenės nariai ar kiti suinteresuoti asmenys pateikia Prašymą (Prašymo formos priedų pildyti nereikia) ir paaiškinimą, kodėl asmuo (vienas iš suaugusių šeimos narių) ar jo globėjas, rūpintojas (nurodomas vardas ir pavardė) negali pats kreiptis dėl socialinių paslaugų skyrimo. Prašymo priedų užpildymo ir reikalingų dokumentų pateikimo klausimais asmenį (šeimą) ar jo globėją, rūpintoją konsultuoja socialiniai darbuotojai, nustatantys asmens (šeimos) socialinių paslaugų poreikį.

12. Asmens (vieno iš suaugusių šeimos narių) ar jo globėjo, rūpintojo Prašymas dėl bendrųjų socialinių paslaugų ar socialinės priežiūros socialinę riziką patiriančiai šeimai, socialinės rizikos vaikui ir jo šeimai teikimo nėra būtinas. Prašymas dėl socialinių paslaugų socialinės priežiūros socialinę riziką patiriančiai šeimai, socialinę riziką patiriančiam vaikui ir jo šeimai teikimo gali būti pateikiamas AV apraše nustatyta tvarka. Prašymas neteikiamas dėl vaiko laikinosios priežiūros socialinę priežiūrą teikiančioje socialinių paslaugų įstaigoje teikimo, jei nustatytas vaiko apsaugos poreikis (tokiu atveju socialinės paslaugos inicijuojamos vadovaujantis Vaiko teisių apsaugos pagrindų įstatymu).

13. Prašymas dėl laikino atokvėpio paslaugų (pagal Tvarkos aprašo 10.1 papunktyje nurodytą formą) pateikiamas 1 kartą per 24 mėnesių laikotarpį.

14. Jei asmuo (šeima, pagal Socialinių paslaugų įstatymo 15 straipsnio 2 dalį kreipiasi į kitą, ne asmens (šeimos), gyvenamosios vietos savivaldybę arba tiesiai į socialinių paslaugų įstaigą dėl bendrųjų socialinių paslaugų ir socialinės priežiūros teikimo, asmuo (vienas iš suaugusių šeimos narių) ar jo globėjas, rūpintojas kartu su Tvarkos aprašo 10 punkte nurodytais dokumentais taip pat pateikia rašytinį laisvos formos paaiškinimą, kodėl kreipiamasi ne į savo gyvenamosios vietos savivaldybę. Jei kreipiamasi tiesiai į socialinių paslaugų įstaigą, asmens Prašymą ir Tvarkos aprašo 10 punkte nurodytų dokumentų kopijas (jeigu asmuo turi tokius dokumentus) šios įstaigos socialiniai darbuotojai nedelsdami, ne vėliau kaip per 3 kalendorines dienas nuo asmens kreipimosi į įstaigą dienos, pateikia asmens gyvenamosios vietos savivaldybei, jei nėra galimybės nustatyti asmens gyvenamosios vietos – savivaldybei, kurios teritorijoje yra įstaiga.

15. Švietimo ir ugdymo, sveikatos priežiūros, socialinių paslaugų įstaigų, policijos ir kitų institucijų darbuotojai, pagal Socialinių paslaugų įstatymo 15 straipsnio 4 dalį pranešdami apie socialinių paslaugų reikalingumą, asmeniui (šeimai), VRSPC administracijai laisva forma pateikia asmens (vieno iš suaugusių šeimos narių) vardą, pavardę ir (ar) gyvenamosios vietos adresą. Tokiu atveju VRSPC inicijuoja asmens (šeimos), socialinių paslaugų poreikio nustatymą be asmens (vieno iš suaugusių šeimos narių) ar jo globėjo, rūpintojo Prašymo.

16. Sulaukusiems pilnametystės vaikams, kuriems buvo teikta institucinė vaiko socialinė globa (rūpyba), gali būti sudaroma galimybė gyventi Globos namuose, iki jie baigs bendrojo lavinimo, profesinio ugdymo ar specialiuosius ugdymosi poreikius užtikrinančias programas, t. y. iki programų baigimo metų rugpjūčio 31 d. Išimtiniais atvejais sulaukusiems pilnametystės asmenims gyvenimo laikotarpis Globos namuose gali būti pratęsiamas ne ilgiau kaip iki 21 metų.

17. Asmuo, rengiamas paleisti iš pataisos įstaigos ar išvykti iš socialinės bei psichologinės reabilitacijos įstaigos, psichiatrijos ligoninės ar kito tipo stacionarios sveikatos priežiūros įstaigos (toliau – kitos įstaigos), norėdamas gauti Savivaldybės finansuojamą socialinę priežiūrą ar socialinę globą, kreipiasi į šių įstaigų socialinius darbuotojus, kurie asmens Prašymą ir asmens tapatybę patvirtinančio dokumento kopiją ne vėliau kaip likus 30 kalendorinių dienų iki asmens paleidimo iš kitų įstaigų pateikia Savivaldybei arba VRSPC, jei nėra galimybės nustatyti asmens gyvenamosios vietos – savivaldybei, kurios teritorijoje yra įstaiga. Socialinis darbuotojas asmens gyvenamąją vietą nustato pagal Lietuvos Respublikos gyventojų registro duomenis.

18. Jei asmeniui (šeimai), gaunančiam socialines paslaugas socialinių paslaugų įstaigoje, reikia keisti socialinių paslaugų rūšį, o įstaiga neturi galimybių tenkinti asmens socialinių paslaugų poreikio, šios įstaigos vadovas dėl socialinių paslaugų teikimo nutraukimo ir kitų socialinių paslaugų skyrimo raštu kreipiasi į savivaldybę, kuri priėmė sprendimą dėl socialinių paslaugų asmeniui skyrimo (kreipiantis nurodomas asmens vardas, pavardė, gimimo data), ir jai pateikia išvadas dėl įvertinto asmens socialinių paslaugų poreikio Aprašo 26 punkte nurodytose formose (toliau – išvados) (teikiamos užpildytų socialinių paslaugų poreikio Aprašo 26 punkte nurodytų formų kopijos).

19. Jei prevencinių socialinių paslaugų jas gaunančiam (-iai) asmeniui (šeimai) nepakanka, prevencines socialines paslaugas teikiančios socialinių paslaugų įstaigos socialiniai darbuotojai, įvertinę asmens socialinių paslaugų poreikį pagal Aprašo 26 punkte nurodytas asmens (šeimos) socialinių paslaugų poreikio vertinimo formas, jų kopijas kartu su Prašymo, kitų Tvarkos aprašo 10 punkte nurodytų dokumentų kopijomis ne vėliau nei per 20 kalendorinių dienų nuo Prašymo užpildymo dienos pateikia Skyriui (jei norima gauti socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugas, − VRSPC).

20. Jei vaikas su negalia, kuriam nustatytas specialusis nuolatinės slaugos poreikis arba specialusis nuolatinės priežiūros (pagalbos) poreikis dėl protinio atsilikimo ar psichikos sutrikimų, gauna socialinę priežiūrą ar dienos socialinę globą ir socialinių paslaugų įstaiga turi galimybę toliau tenkinti jo poreikius jam sulaukus pilnametystės, šių paslaugų teikimas, esant poreikiui, gali būti pratęsiamas neteikiant naujo Prašymo ir iš naujo nenustatant asmens socialinių paslaugų poreikio Tvarkos apraše nustatyta tvarka laikotarpiui iki 2 metų nuo asmens pilnametystės dienos. Apie galimybę ir poreikį tęsti socialinių paslaugų teikimą socialinių paslaugų įstaiga ne vėliau nei prieš 30 kalendorinių dienų, iki vaikas sulauks pilnametystės, raštu informuoja vaiko globėją (rūpintoją) ir savivaldybę, priėmusią sprendimą dėl socialinių paslaugų skyrimo vaikui su negalia (informuojant nurodomas vaiko vardas, pavardė, gimimo data, socialinių paslaugų įstaigos, kurioje toliau gali būti tenkinami šio vaiko poreikiai, pavadinimas).

21. Jei socialiniams darbuotojams reikalinga papildoma informacija, susijusi su asmens (šeimos) socialinių paslaugų poreikio nustatymu, jie gali prašyti iš asmens (šeimos narių) papildomų dokumentų arba duomenų, reikalingų socialinių paslaugų poreikiui nustatyti.

22. Valstybės registrų (kadastrų), žinybinių registrų, valstybės informacinių sistemų tvarkytojai, valstybės ir (ar) savivaldybių institucijos, įstaigos, įmonės ir organizacijos savivaldybės prašymu privalo nemokamai teikti savivaldybei dokumentus ir (ar) duomenis, kurių reikia nustatant teisę gauti paslaugą, jei reikalingos informacijos nėra valstybės registruose (kadastruose), žinybiniuose registruose, valstybės informacinėse sistemose. Duomenys teikiami asmens duomenų teikimo sutarčių nustatyta tvarka arba pagal prašymą, kuriame savivaldybės administracija, kreipdamasi dėl informacijos, nurodo asmens, dėl kurio kreipiasi, vardą, pavardę ir gimimo datą, asmens duomenų gavimo teisinį pagrindą, prašomų duomenų apimtį ir teisėtą tikslą.

23. Jeigu dokumentai ir (ar) duomenys, kurių reikia nustatant teisę gauti paslaugą, yra valstybės registruose (kadastruose), žinybiniuose registruose, valstybės informacinėse sistemose ar juos savivaldybė pagal prašymą ir (ar) duomenų teikimo sutartis gauna iš valstybės ir (ar) savivaldybės institucijų, įstaigų, įmonių ir organizacijų, pareiškėjas šių dokumentų ir (ar) duomenų pateikti neprivalo.

III SKYRIUS

SOCIALINIŲ PASLAUGŲ POREIKĮ ASMENIUI (ŠEIMAI) NUSTATANTYS

SUBJEKTAI

24. Socialinių paslaugų poreikį nustato VRSPC socialiniai darbuotojai, atvejo vadybininkai ir socialinių paslaugų įstaigų socialiniai darbuotojai (toliau kartu – Socialiniai darbuotojai).

25. Socialiniai darbuotojai asmeniškai atsako už tinkamą socialinių paslaugų poreikio vertinimą ir nustatymą bei išvadų pateikimą.

26. Jei vaiko (šeimos) socialinių paslaugų poreikiui nustatyti reikalingos kitų sričių specialistų išvados, Savivaldybės nustatyta tvarka gali būti sudaroma specialistų komisija arba kreipiamasi į atitinkamos srities specialistus reikalingoms išvadoms pateikti.

27. Paskiriant Socialinius darbuotojus, nustatančius vaiko (šeimos) socialinių paslaugų poreikį, įvertinama jų specializacija, tinkama dirbti su atskiromis asmenų socialinėmis grupėmis, kompetencija ir gebėjimai, reikalingi vaiko (šeimos) socialinių paslaugų poreikio vertinimui bei nustatymui atlikti.

28. Socialinių darbuotojų darbo vietos pagal galimybes įrengiamos kuo arčiau bendruomenės infrastruktūros centrų ir socialinių paslaugų poreikio nustatymas organizuojamas kiek galima arčiau vaiko (šeimos) gyvenamosios vietos (seniūnijoje, socialinių paslaugų centre ir pan.) ar asmens namuose.

IV SKYRIUS

ASMENS (ŠEIMOS) SOCIALINIŲ PASLAUGŲ POREIKIO VERTINIMO KRITERIJAI

29. Asmens (šeimos) socialinių paslaugų poreikis nustatomas vadovaujantis Lietuvos Respublikos socialinių paslaugų įstatymo 16 straipsnio nuostatomis, laikantis Tvarkos aprašo nustatytos tvarkos.

30. Asmens socialinių paslaugų poreikis nustatomas individualiai pagal asmens nesavarankiškumą bei galimybes savarankiškumą ugdyti ar kompensuoti asmens interesus ir poreikius atitinkančiomis socialinėmis paslaugomis, o šeimos socialinių paslaugų poreikis nustatomas kompleksiškai vertinant šeimos narių gebėjimus, galimybes ir motyvaciją spręsti savo šeimos socialines problemas, palaikyti ryšius su visuomene bei galimybes tai ugdyti ar kompensuoti šeimos interesus ir poreikius atitinkančiomis bendrosiomis socialinėmis paslaugomis ar socialine priežiūra. Asmeniui (šeimai) gali būti nustatytas kelių rūšių socialinių paslaugų poreikis.

31. Nustatant asmens, kuris gyvena kartu su šeima (globėjais, rūpintojais), socialinių paslaugų poreikį, gali būti nustatomas ir asmens šeimos (globėjų, rūpintojų) socialinių paslaugų poreikis. Nustatant asmens socialinių paslaugų poreikį, rekomenduojama bendrauti asmeniui priimtina forma (pavyzdžiui, su klausos negalią turinčiais asmenims – gestų kalba).

32. Likusio be tėvų globos vaiko socialinės globos poreikis pagal šio Tvarkos aprašo nuostatas nevertinamas – socialinė globa jam inicijuojama Vaiko teisių apsaugos pagrindų įstatymo (toliau – VTAPĮ) ir Lietuvos Respublikos civilinio kodekso nustatyta tvarka.

33. Socialinę riziką patiriančių šeimų, socialinę riziką patiriančių vaikų ir jų šeimų socialinių paslaugų poreikį nustato atvejo vadybininkas, vadovaudamasis AV aprašu.

34. Socialiniai darbuotojai asmens (šeimos) socialinių paslaugų poreikį nustato užpildydami Asmens (šeimos) socialinių paslaugų poreikio vertinimo formą (Aprašo 1 priedas), jei kreipiamasi dėl vaikų dienos socialinės priežiūros skyrimo, – Vaikų dienos socialinės priežiūros poreikio vertinimo formą (Aprašo 4 priedas) arba atvejo vadybininkai užpildydami Pagalbos vaikui ir (ar) šeimai poreikio vertinimo formą (AV aprašo 1 priedas). Jei paaiškėja, kad asmuo (šeima) yra savarankiškas (-a) ir socialinė globa jam (jai) nereikalinga, Socialiniai darbuotojai teikia išvadą dėl bendrųjų socialinių paslaugų ar socialinės priežiūros teikimo asmeniui (šeimai).

35. Nustatant vaiko socialinių paslaugų poreikį, atsižvelgiama į vaiko ugdymo ir vystymosi poreikius pagal įvairių sričių specialistų (vaiko teisių apsaugos institucijos ir jos teritorinių skyrių, švietimo įstaigų, pedagoginės psichologinės pagalbos tarnybų, sveikatos priežiūros įstaigų ir kitų įstaigų specialistų) išvadas ir rekomendacijas, kurios turi įtakos nustatant vaiko socialinių paslaugų poreikį (jos pridedamos prie socialinių paslaugų poreikio vertinimo formų).

36. Nustatant vaikų su negalia socialinių paslaugų poreikį, atsižvelgiama į specialiųjų poreikių lygį, specialiuosius poreikius, nustatytus vadovaujantis Lietuvos Respublikos neįgaliųjų socialinės integracijos įstatymu.

37. Nustatant asmens (šeimos) socialinių paslaugų poreikį, identifikuojami poreikių rūšis bei socialinė grupė.

38. Socialinių paslaugų poreikių rūšys:

38.1. asmens (šeimos) poreikiai, kurie gali būti tenkinami bendrosiomis socialinėmis paslaugomis ar socialine priežiūra;

38.2. asmens (šeimos) poreikiai, kurie gali būti tenkinami socialine globa.

39. Asmenų socialinės grupės (paslaugų gavėjų grupės):

39.1. likę be tėvų globos vaikai ir jų šeimos;

39.2. socialinę riziką patiriantys vaikai ir jų šeimos;

39.3. vaikai su negalia ir jų šeimos;

39.4. socialinę riziką patiriančios šeimos, auginančios nepilnametį (-čius) vaiką (-us);

39.5. kiti asmenys (pvz., vaikai, turintys raidos ar emocijų sutrikimų, mažiau galimybių turintis jaunimas, sulaukę pilnametystės asmenys, kuriems buvo teikta socialinė globa, ir pan.).

40. Jei asmuo (šeima), pageidauja gauti bendrąsias socialines paslaugas, socialinių paslaugų poreikio nustatyti nebūtina.

41. Nustatant asmens socialinių paslaugų poreikį, prioritetas teikiamas alternatyvioms institucinei ilgalaikei socialinei globai stacionarioje socialinės globos įstaigoje paslaugoms, teikiamoms bendruomenėje, – socialinei priežiūrai, trumpalaikei socialinei globai, dienos socialinei globai asmens namuose, dienos centre, ilgalaikei (trumpalaikei) socialinei globai grupinio gyvenimo namuose.

42. Socialiniai darbuotojai ne vėliau kaip per 10 kalendorinių dienų nuo Prašymo ir visų reikiamų dokumentų gavimo dienos nustato socialinių paslaugų poreikį (išskyrus atvejus, kai nustatomas socialinės globos poreikis). Šis terminas gali būti pratęsiamas iki 15 kalendorinių dienų nuo Prašymo gavimo dienos socialiniam darbuotojui, nustatančiam asmens socialinių paslaugų poreikį, raštu nurodžius priežastis, dėl kurių šį terminą reikia pratęsti (pavyzdžiui, reikalinga papildoma informacija, susijusi su asmens socialinių paslaugų poreikio vertinimu), taip pat nurodoma asmens, kurio socialinių paslaugų poreikis vertinamas, vardas, pavardė, gimimo data. Raštas su nurodytomis priežastimis pateikiamas Skyriui.

43. Išskirtiniais atvejais, kai asmuo (šeima) patiria fizinį ar psichologinį smurtą ar kyla grėsmė jo fiziniam ar emociniam saugumui, sprendimas dėl socialinių paslaugų asmeniui (šeimai), skyrimo gali būti priimtas nenustačiusi socialinių paslaugų poreikio. Tokiu atveju socialinių paslaugų poreikis turi būti nustatytas ne vėliau kaip per 10 kalendorinių dienų pradėjus teikti (arba jau suteikus) socialines paslaugas.

44. Vaiko su negalia dienos socialinės globos poreikis nustatomas vadovaujantis Metodika.

45. Vaiko su negalia dienos socialinės globos poreikis nustatomas pagal įvertintą vaiko nesavarankiškumo lygį užpildant Tvarkos aprašo 44 punkte nurodytos Metodikos vaiko su negalia socialinės globos poreikio vertinimo formą (toliau – socialinės globos poreikio vertinimo forma). Jei, nustačius vaiko su negalia dienos socialinės globos poreikį, paaiškėja, kad dienos socialinė globa jam nereikalinga, Socialiniai darbuotojai teikia išvadą socialinės globos poreikio vertinimo formoje dėl bendrųjų socialinių paslaugų ar socialinės priežiūros teikimo vaikui arba asmeniui (šeimai).

46. Vaiko su negalia dienos socialinės globos poreikis turi būti nustatytas per 20 kalendorinių dienų nuo Prašymo gavimo dienos. Vaiko dienos socialinės globos poreikio nustatymo terminas gali būti pratęsiamas iki 30 kalendorinių dienų nuo Prašymo gavimo dienos, Socialiniam darbuotojui, nustatančiam vaiko dienos socialinės globos poreikį, raštu nurodžius priežastis, dėl kurių šį terminą reikia pratęsti (pavyzdžiui, reikalinga papildoma informacija, susijusi su vaiko dienos socialinės globos poreikio vertinimu), taip pat vaiko, kurio dienos socialinės globos poreikis vertinamas, vardą, pavardę, gimimo datą.

47. Socialiniai darbuotojai, nustatę asmens (šeimos) socialinių paslaugų poreikį, pateikia išvadas Skyriaus atsakingam darbuotojui, šis užregistruoja ir pateikia Vilniaus rajono savivaldybės socialinių paslaugų skyrimo komisijai (toliau – Komisija), priimančiai sprendimą dėl socialinių paslaugų skyrimo (išskyrus socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugas, sprendimą dėl šių paslaugų priima VRSPC vadovas) .

48. Socialinių paslaugų įstaigų socialiniai darbuotojai asmens (šeimos) socialinių paslaugų poreikį socialinių paslaugų teikimo asmeniui laikotarpiu periodiškai peržiūri vadovaudamiesi socialinių paslaugų įstaigos nustatyta tvarka bei Socialinės globos normomis, patvirtintomis Lietuvos Respublikos socialinės apsaugos ir darbo ministro 2007 m. vasario 20 d. įsakymu Nr. A1‑46 „Dėl Socialinės globos normų aprašo patvirtinimo“.

49. Asmens (šeimos) socialinių paslaugų poreikį, jei asmuo (šeima) gauna socialines paslaugas socialinių paslaugų įstaigoje, esant poreikiui įvertina šios įstaigos socialiniai darbuotojai per 20 kalendorinių dienų nuo pasikeitusio poreikio fakto paaiškėjimo dienos – bendradarbiaudami su Savivaldybės socialiniais darbuotojais, dirbančiais VRSPC, seniūnijose, socialinių paslaugų įstaigose, krizių centruose, užpildo socialinių paslaugų poreikio vertinimo formą (jei padaroma išvada, kad asmeniui (šeimai) neužtenka bendrųjų socialinių paslaugų ar socialinės priežiūros arba vaikas su negalia jau gauna dienos socialinę globą (pildoma socialinės globos poreikio vertinimo forma). Pagal užpildytą socialinių paslaugų poreikio vertinimo formą ar (ir) socialinės globos poreikio vertinimo formą nustačius, kad socialinių paslaugų įstaigoje asmeniui (šeimai) teikiamos socialinės paslaugos neatitinka asmens (šeimos) socialinių paslaugų poreikio, įstaigos vadovui raštu teikiama išvada dėl kitų socialinių paslaugų teikimo (jei reikia keisti socialinių paslaugų rūšį ar vietą, siūlomos alternatyvios socialinės paslaugos). Įstaigos vadovas kreipiasi į Skyrių arba VRSPC dėl socialinių paslaugų asmeniui (šeimai) skyrimo ir dėl kitų socialinių paslaugų asmeniui (šeimai) teikimo, jei reikia keisti socialinių paslaugų rūšį ar (ir) teikėją, kartu pateikdamas užpildytas socialinių paslaugų vertinimo formos ar (ir) socialinės globos poreikio vertinimo formos kopijas ne vėliau kaip per 3 darbo dienas nuo šios (šių) formos (formų) užpildymo dienos.

50. Gavę asmens, rengiamo išvykti iš kitų įstaigų, Prašymą arba esant poreikiui ar pasikeitus asmens savarankiškumui, šių įstaigų socialiniai darbuotojai per 20 kalendorinių dienų nuo asmens Prašymo gavimo dienos arba poreikio ar pasikeitusio asmens savarankiškumo fakto paaiškėjimo dienos įvertina asmens socialinių paslaugų poreikį – bendradarbiaudami su Savivaldybės socialiniais darbuotojais, dirbančiais VRSPC, seniūnijose, socialinių paslaugų įstaigose, krizių centruose, užpildo socialinių paslaugų poreikio vertinimo formą (jei padaroma išvada, kad asmeniui neužtenka bendrųjų socialinių paslaugų ar socialinės priežiūros, – socialinės globos poreikio vertinimo formą) ir ne vėliau kaip per 3 darbo dienas nuo įvertinimo pateikia išvadas ir užpildytos (-ų) šios (šių) formos (-ų) kopiją (-as) Savivaldybei arba VRSPC.

51. Laikino atokvėpio paslaugų poreikis vaikui su negalia nustatomas vertinant su juo kartu gyvenančių ir jį prižiūrinčių artimųjų (toliau – artimieji) galimybes ir motyvaciją derinti asmeninį ir visuomeninį gyvenimą su artimųjų priežiūra, galimybes kompensuoti artimųjų interesus ir poreikius atitinkančiomis prižiūrimam vaikui su negalia teikiamomis socialinėmis paslaugomis. Laikino atokvėpio paslaugų poreikis nustatomas vieną kartą per 24 mėnesių laikotarpį, jeigu vaiko su negalia sveikatos būklė per šį laikotarpį nesikeičia. Kreipiantis dėl laikino atokvėpio paslaugų kitą kartą ir gavus iš vaiko su negalia artimųjų informaciją, kad vaiko su negalia sveikatos būklė pasikeitė, vaiko su negalia socialinių paslaugų poreikis nustatomas iš naujo šiame Tvarkos apraše nustatyta tvarka.

V SKYRIUS

PREVENCINIŲ SOCIALINIŲ PASLAUGŲ POREIKIO NUSTATYMAS IR

SKYRIMAS ASMENIUI (ŠEIMAI)

52. Prevencinių socialinių paslaugų tikslas – padėti asmeniui (šeimai) ir (ar) bendruomenei išvengti galimų socialinių problemų ir (ar) socialinės rizikos atsiradimo, sudaryti sąlygas asmeniui (šeimai) ugdyti ir (ar) stiprinti gebėjimus savarankiškai spręsti socialines problemas, palaikyti socialinius ryšius su visuomene, taip pat padėti didinti socialinę įtrauktį.

53. Dėl šių socialinių paslaugų gavimo asmenys nerašo Prašymo ir socialinių paslaugų poreikio vertinimas neatliekamas:

53.1. Potencialių socialinių paslaugų gavėjų paieška – asmenų (šeimų), kurie (-ios) patiria įvairių sunkumų, paieška, santykio užmezgimas, palaikymas ir (ar) jų įtraukimas į pagalbos procesą. Paslauga susideda iš:

- konkrečios teritorijos ir (ar) tikslinės grupės asmenų stebėjimo ir situacijos vertinimo;

- veiklų ir veiksmų, siekiant užmegzti ryšius su pasirinktos tikslinės grupės asmeniu (šeima);

- veiklų ir veiksmų, siekiant palaikyti ryšį ir stiprinti santykius;

- pasiūlymo asmeniui (šeimai) kreiptis pagalbos, siekiant spręsti jo patiriamus sunkumus.

Paslaugą teikia VRSPC ir seniūnijų socialiniai darbuotojai. Paslauga teikiama bendradarbiaujant su įvairiomis socialinio darbo įgyvendinimo srityse veikiančiomis įstaigomis, organizacijomis, vietos bendruomene, kitais suinteresuotais asmenimis.

53.2. Kompleksinės paslaugos šeimai – vienos ar kelių rūšių paslaugos, skirtos šeimai įgalinti, t. y. šeimą palaikančioms ir pozityvią jos raidą užtikrinančioms socialinėms psichologinėms, saugumo galimybėms stiprinti, teikiamos pagal Kompleksiškai teikiamų paslaugų šeimai 2016–2023 m. veiksmų planą, patvirtintą Lietuvos Respublikos socialinės apsaugos ir darbo ministro 2016 m. kovo 10 d. įsakymu Nr. A1-133 „Dėl Kompleksiškai teikiamų paslaugų šeimai 2016–2023 m. veiksmų plano patvirtinimo“. Į paslaugos sudėtį įeina: pozityvios tėvystės mokymai, psichosocialinė pagalba, šeimos įgūdžių ugdymo ir sociokultūrinės paslaugos, meditacijos paslaugos, vaikų priežiūros paslaugos, pavėžėjimo paslauga asmenims, dalyvaujantiems kitose kompleksinių paslaugų veiklose, jei nėra galimybių naudotis viešuoju transportu (viešojo transporto nėra arba jis yra, bet neužtikrinama, kad paslaugų gavėjas laiku atvyks į paslaugų teikimo vietą ir dėl to jam negalės būti suteiktos numatytos apimties paslaugos) ar asmeniniu transportu.

53.3. Darbas su bendruomene – asmenų, šeimų, jų grupių bei organizacijų gebėjimų, įgūdžių ir motyvacijos spręsti bendruomenės problemas puoselėjimas ir stiprinimas, siekiant kurti bendruomenei socialiai saugią aplinką. Paslauga apima šiuos elementus:

- bendruomenės situacijos (ryšių, gebėjimų ir išteklių) stebėsena ir grįžtamojo ryšio organizavimas;

- ryšių tarp įvairių asmenų grupių stiprinimas ir šių grupių telkimas;

- asmenų gebėjimo veikti savarankiškai ir iniciatyviai stiprinimas;

- viešųjų erdvių, reikalingų bendruomenei, paieška ir jų prieinamumo organizavimas;

- telkiančių ir įgalinančių bendruomeninių veiklų inicijavimas ir palaikymas;

- bendruomeniniam veikimui būtinų gebėjimų stiprinimas (iniciatyva, bendravimas ir bendradarbiavimas, planavimas);

- socialiai pažeidžiamų grupių identifikavimas ir jų ryšio su bendruomene stiprinimas.

Paslauga teikiama bendradarbiaujant su bendruomenėmis, seniūnijomis, seniūnaitijomis ir įvairiomis socialinio darbo įgyvendinimo srityse veikiančiomis institucijomis, įstaigomis, organizacijomis.

53.4. Šeimos konferencija – šeimos ir vaiko (vaikų) įgalinimas ir taikinimas, ieškant šeimos ir vaiko paramos išteklių tarp išplėstinės šeimos ir (ar) kitų šeimai svarbių asmenų, siekiant įtraukti į sprendimo dėl vaiko šeimoje ir kitoje aplinkoje situacijos gerinimo priėmimą patį vaiką, jo šeimą ir išplėstinę šeimą. Paslaugą teikia šeimos konferencijos koordinatoriai, tačiau šeimos konferencijos koordinatorius negali teikti šeimos konferencijos paslaugos šeimai, kuriai jis teikė arba teikia kitas socialines paslaugas ar pagalbą vaikui ir (ar) jo tėvams.

53.5. Atvirasis darbas su jaunimu – paslauga teikiama siekiant ugdyti jaunų žmonių asmenines ir socialines kompetencijas, padėti jiems aktyviai įsitraukti į bendruomeninius ir visuomeninius procesus, lanksčiai ir konstruktyviai reaguoti į jauno žmogaus gyvenimo pokyčius. Jaunimas motyvuojamas dalyvauti jo interesus atitinkančioje veikloje, skatinamas tobulėti, ugdyti verslumą ir darbo rinkai reikalingus įgūdžius. Paslauga organizuojama individualiai ir (arba) dirbant su grupe.

53.6. Mobilusis darbas su jaunimu – teikiant šią paslaugą, siekiama padėti jauniems žmonėms išspręsti kylančias problemas ir įveikti sunkumus (pvz.: ugdymosi, užimtumo problemas ir pan.), sukurti saugią, atvirą, neformalią, neįpareigojančią aplinką, kurioje jauni žmonės galėtų kartu su draugais ir bendraamžiais ugdyti(s) socialinius įgūdžius. Teikiant paslaugą, siekiama padėti jaunimui įsitraukti į arčiausiai jo esančią darbo su jaunimu infrastruktūrą, savanorišką veiklą ir jaunimo organizacijų veiklą, užtikrinant turiningą laisvalaikį, ugdymą(si) ir socialinę integraciją, įgalinti jaunimą aktyviai veikti jaunų žmonių gyvenamojoje teritorijoje. Paslauga teikiama nuvykus į gyvenamąją teritoriją, kurioje nėra darbo su jaunimu infrastruktūros, atsižvelgiant į individualius šioje teritorijoje gyvenančių jaunų žmonių poreikius.

VI SKYRIUS

BENDRŲJŲ SOCIALINIŲ PASLAUGŲ POREIKIO NUSTATYMAS IR

SKYRIMAS ASMENIUI (ŠEIMAI)

54. Bendrosios socialinės paslaugos yra atskiros, be nuolatinės specialistų priežiūros teikiamos paslaugos. Bendrųjų socialinių paslaugų tikslas – ugdyti ar kompensuoti asmens (šeimos) gebėjimus savarankiškai rūpintis asmeniniu (šeimos) gyvenimu ir dalyvauti visuomenės gyvenime. Bendrosios socialinės paslaugos teikiamos socialinių paslaugų įstaigose, asmens namuose ir kitose vietose, kur organizuojamas socialinių paslaugų teikimas. Paslaugų teikimo trukmė / dažnumas priklauso nuo asmens (šeimos) socialinių paslaugų poreikio.

55. Siekiant užtikrinti bendrųjų socialinių paslaugų prieinamumą ir teikimo operatyvumą, asmenys (šeimos) gali kreiptis į seniūniją ar VRSPC administraciją.

56. Informavimo, konsultavimo, tarpininkavimo ir atstovavimo bei sociokultūrinės paslaugos visose Vilniaus rajono savivaldybės įsteigtose socialinių paslaugų įstaigose ir Savivaldybės seniūnijose teikiamos nemokamai. Dėl šių socialinių paslaugų gavimo asmenys nerašo Prašymo ir socialinių paslaugų poreikio vertinimas neatliekamas:

56.1. Informavimas – reikalingos informacijos apie socialinę pagalbą suteikimas asmeniui ir (ar) šeimai. Minėta paslauga suteikiama kreipimosi dieną. Paslauga teikiama kiekvienam besikreipiančiam asmeniui (šeimai), VRSPC ar seniūnijos atsakingi darbuotojai teikia reikalingą informaciją asmeniui ir (ar) šeimai

56.2. Konsultavimas – pagalba, kurią teikiant kartu su asmeniu analizuojama asmens (šeimos) problema ir ieškoma veiksmingų jos sprendimo būdų. Konsultavimo paslauga gali būti teikiama tiek individualiai, tiek grupėje. Paslauga teikiama kiekvienam besikreipiančiam asmeniui (šeimai). Besikreipiantis konsultuojamas tiek kartų, kiek reikia jo problemai išspręsti, ieškoma veiksmingų problemų sprendimų būdų, todėl, siekiant spręsti kilusias problemas, konsultacijos gali būti tęstinės.

56.3. Tarpininkavimas ir atstovavimas – pagalbos asmeniui (šeimai) suteikimas sprendžiant įvairias problemas (teisines, sveikatos, ūkines, buitines), tvarkant dokumentus, mokant mokesčius, užrašant pas specialistus, organizuojant ūkinius darbus ir kt., tarpininkaujant tarp asmens (šeimos) ir jo aplinkos (kitų institucijų, specialistų, asmenų). Paslauga teikiama iki problemos išsprendimo.

56.4. Maitinimo organizavimas – pagalba asmenims (šeimoms), kurie dėl nepakankamo savarankiškumo ar nepakankamų pajamų nepajėgia apsirūpinti maistu patys. Maitinimas gali būti organizuojamas pristatant karštą maistą ir maisto produktus į namus, suteikiant nemokamą maitinimą valgyklose, bendruomenės įstaigose ar kitose maitinimo vietose, organizuojant ir teikiant paramą maistu. Paslauga teikiama: socialinę riziką patiriantiems vaikams ir jų šeimoms, vaikams su negalia ir jų šeimoms.

56.5. Aprūpinimas būtiniausiais drabužiais ir avalyne – būtiniausių drabužių, avalynės ir kitų reikmenų teikimas. Paslauga teikiama: vaikams su negalia ir jų šeimoms, socialinę riziką patiriančioms šeimoms.

56.6. Transporto organizavimas – paslauga, teikiama pagal poreikius asmenims, kurie dėl negalios, ligos ar senatvės turi judėjimo problemų ir dėl to ar dėl nepakankamų pajamų negali naudotis visuomeniniu ar individualiu transportu. Transporto organizavimo paslauga apima ir pagal individualius asmens poreikius teikiamą pagalbą, palydint asmenį iš jo namų iki transporto priemonės, iš jos iki tikslo objekto ir atgal. Paslauga teikiama vaikams su negalia ir jų šeimoms, socialinę riziką patiriančioms šeimoms.

56.7. Sociokultūrinės paslaugos – laisvalaikio organizavimo paslaugos, teikiamos siekiant išvengti socialinių problemų, mažinant socialinę atskirtį, aktyvinant bendruomenę ir kurias teikiant asmenys (šeimos) gali bendrauti, dalyvauti grupinio socialinio darbo užsiėmimuose, užsiimti mėgstama veikla, vaikai – ruošti pamokas ir pan. Paslauga teikiama: vaikams su negalia ir jų šeimoms, likusiems be tėvų globos vaikams, socialinę riziką patiriantiems vaikams ir jų šeimoms, socialinę riziką patiriančioms šeimoms.

56.8. Asmeninės higienos ir priežiūros paslaugų organizavimas – pagalba asmenims (šeimoms), kurie dėl nepakankamų negali (neturi galimybės) pasirūpinti savo higiena. Ši pagalba apima dušo paslaugas, skalbimo paslaugų organizavimą.

56.9. Darbas su jaunimu gatvėje – darbo su jaunimu gatvėje (pagalbos) paslauga teikiama jaunuoliams ne institucinėje aplinkoje, o jų susibūrimo vietose, siekiant užmegzti santykius su sunkumų patiriančiais jaunais žmonėmis, leidžiančiais laiką gatvėje, skatinti jų motyvaciją keistis, padėti jiems atkurti arba užmegzti ryšius su socialine aplinka, įgalinti juos pasinaudoti įvairiomis savivaldybės teritorijoje jauniems žmonėms teikiamomis paslaugomis. Paslauga siekiama stiprinti asmeninius ir tarpasmeninius jaunimo bendravimo gebėjimus jo aplinkoje, organizuoti ir vykdyti veiklas, kurios padeda didinti jaunų žmonių sąmoningumą nusikalstamo elgesio, tabako, alkoholio, narkotinių ar kitų psichotropinių medžiagų vartojimo klausimais. Paslauga teikiama mažiau galimybių turinčiam jaunimui.

VII SKYRIUS

SOCIALINĖS PRIEŽIŪROS PASLAUGŲ POREIKIO NUSTATYMAS IR SKYRIMAS ASMENIUI (ŠEIMAI)

57. Socialinė priežiūra – paslaugos teikiamos socialinių paslaugų įstaigose ar asmens namuose. Paslaugų teikimo dažnumas priklauso nuo konkrečios paslaugos ir nuo individualaus asmens (šeimos) tos paslaugos poreikio. Į visų socialinės priežiūros paslaugų sudėtį įeina informavimas, konsultavimas, tarpininkavimas ir (ar) atstovavimas.

58. Socialinės priežiūros paslaugos teikiamos asmenims (šeimoms), gyvenantiems (-čioms) Vilniaus rajone.

59. Vilniaus rajone gyvenančiam (-čiai) asmeniui (šeimai), teikiamos šios socialinės priežiūros paslaugos:

59.1. pagalba į namus;

59.2. socialinių įgūdžių ugdymas, palaikymas ir (ar) atkūrimas;

59.3. laikinas apnakvindinimas;

59.4. intensyvi krizių įveikimo pagalba;

59.5. psichosocialinė pagalba;

59.6. laikinas atokvėpis;

59.7. pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti;

59.8. vaikų dienos socialinė priežiūra;

59.9. palydėjimo paslauga jaunuoliams;

59.10. apgyvendinimas savarankiško gyvenimo namuose.

60. Socialinės priežiūros paslaugų poreikio nustatymas ir skyrimas:

60.1. Pagalba į namus – asmens namuose teikiamos paslaugos, padedančios: asmeniui (šeimai), kurio (-ių) vaikas turi negalią, tvarkytis buityje, rūpintis asmeniniu gyvenimu ir dalyvauti visuomenės gyvenime.

Asmuo (šeima), norintis (-ti) gauti pagalbos į namus paslaugą, turi pateikti Socialiniam darbuotojui asmens tapatybę patvirtinantį dokumentą (pasą ar asmens tapatybės kortelę, ar leidimą laikinai gyventi Lietuvoje (ne ES valstybių narių piliečiams)), medicininį pažymėjimą (forma Nr. 046/a, patvirtinta sveikatos apsaugos ministro) apie asmens sveikatos būklę, pažymas apie asmens (šeimos) gautas pajamas, jeigu šios informacijos socialinis darbuotojas neturi savo duomenų bazėse, kitus būtinus dokumentus, kurių pateikimas reglamentuotas atskirais teisės aktais, priklausomai nuo paslaugų rūšies.

Tuo atveju, kai asmuo (šeima), kurio (-ių) vaikas turi neįgalią negali pateikti savo dokumentų (neturi paso; nėra nustatyta pilietybė ir neturi paso; gyvenamoji vieta nedeklaruota Lietuvoje ir pan.), tačiau kyla grėsmė jo fiziniam saugumui ir yra būtinybė teikti socialines paslaugas, socialinės paslaugos gali būti teikiamos asmens tapatybės dokumentų tvarkymo metu.

Paslaugos pavadinimas	Kriterijus	Apibūdinimas
1	2	3
Pagalba į namus	Gavėjai	Socialinę riziką patiriančios šeimos, vaikai su negalia ir jų šeimos.
Teikimo vieta	Asmens namuose
Teikimo trukmė / dažnumas	Iki 10 val. per savaitę
Paslaugos sudėtis	Bendravimas, maitinimo organizavimas (jei maistą pristato kitos tarnybos) arba maisto produktų nupirkimas, pristatymas ir pagalba ruošiant maistą, pagalba buityje ir namų ruošoje (skalbiant, tvarkant namus, apsiperkant ir kt.), palydėjimas į įvairias įstaigas, kasdienių asmens higienos įgūdžių palaikymas, laisvalaikio ar užimtumo paslaugų organizavimas, kitos pagalbos organizavimas ligos paūmėjimo ar krizių atvejais, kitos paslaugos, reikalingos siekiant asmeniui sudaryti galimybes gyventi savo namuose.
Paslaugas teikiantys specialistai	Socialiniai darbuotojai, individualios priežiūros darbuotojai, kiti specialistai
Ypatumai	Pagalbos į namus paslauga konkrečiam asmeniui, atsižvelgiant į jo poreikius, gali būti skirtinga. Visais atvejais pagalbos į namus paslaugą turi sudaryti ne mažiau nei 3 į šios paslaugos sudėtį įeinančios paslaugos.

60.2. Socialinių įgūdžių ugdymas, palaikymas ir (ar) atkūrimas – paslaugos, teikiamos asmenims (šeimoms), siekiant stiprinti jų bendravimo gebėjimus (ieškant pagalbos, prisitaikant prie naujų situacijų, dalyvaujant visuomenės gyvenime, užmezgant ir palaikant ryšius su artimaisiais ir pan.) ir (ar) organizuojant jų darbinį užimtumą.

Prašymą dėl paslaugos gavimo asmuo (šeima), gali pateikti pats VRSPC administracijai arba paslauga bus paskirta remiantis atvejo vadybos posėdžio metu priimtu specialistų sprendimu. Atvejo vadyba gali būti inicijuota gavus pranešimą iš subjektų, nurodytų Tvarkos aprašo 11 punkte. Tuo atveju, kai asmuo (šeima), kreipiasi pats (-i), VRSPC socialinis darbuotojas, gavęs visus dokumentus (Tvarkos aprašo 10 punktas), ne vėliau kaip per 10 kalendorinių dienų nuo asmens (šeimos Prašymo ir visų reikiamų dokumentų gavimo dienos, nustato socialinių paslaugų poreikį. Prašymą bei poreikio vertinimą registruoja VRSPC atsakingas darbuotojas. VRSPC atsakingas darbuotojas paruošia sprendimą, užpildydamas Sprendimo dėl socialinių paslaugų asmeniui (šeimai) skyrimo SP-9 forma, patvirtinta Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183 „Dėl kai kurių socialinei paramai gauti reikalingų formų patvirtinimo“ (toliau – Sprendimas), kurį pasirašo VRSPC vadovas.

VRSPC atvejo vadybininkas užpildytą Pagalbos vaikui ir (ar) šeimai poreikio vertinimo formą (AV aprašo 1 priedas) pateikia VRSPC atsakingam darbuotojui registruoti bei paruošia Sprendimą, kurį pasirašo VRSPC vadovas.

Socialinių įgūdžių ugdymo, palaikymo ir (ar) atkūrimo paslauga asmeniui (šeimai), teikiama nemokamai. Duomenis apie paslaugos skyrimą į Socialinės paramos šeimai informacinę sistemą (toliau – SPIS) suveda VRSPC atsakingas darbuotojas.

Paslaugos pavadinimas	Kriterijus	Apibūdinimas
1	2	3
Socialinių įgūdžių ugdymas, palaikymas ir (ar) atkūrimas	Gavėjai	Socialinę riziką patiriantys vaikai ir jų šeimos, vaikai su negalia ir jų šeimos, socialinę riziką patiriančios šeimos ir jų vaikai, vaikus su negalia ar raidos sutrikimais auginančios šeimos ir jų vaikai, asmenų su negalia šeimos ir jų vaikai.
Teikimo vieta	Asmens namuose ir kt.
Teikimo trukmė / dažnumas	Pagal poreikį
Paslaugos sudėtis	Bendravimas, maitinimo organizavimas, psichologinis konsultavimas, kasdienio gyvenimo įgūdžių ugdymas ir palaikymas (tvarkant pinigų apskaitą, apsiperkant ir mokant mokesčius, planuojant ir atliekant namų ruošos darbus, prižiūrint vaikus, bendraujant ir pan.), darbo įgūdžių ugdymas (siuvimas, mezgimas, audimas, dailė, keramika, savarankiškas patalpų, aplinkos tvarkymas ir pan.), pagalba sunkumus patiriančiai šeimai, turinčiai vaikų, (ugdant tėvų gebėjimus prižiūrėti, pozityviai auklėti ir ugdyti vaikus nuo gimimo, padedant šeimai sukurti palankią aplinką vaikų raidai.
Paslaugas teikiantys specialistai	Socialiniai darbuotojai, individualios priežiūros darbuotojai, psichologai, kiti specialistai
Ypatumai	Socialinių įgūdžių ugdymo, palaikymo ir atkūrimo paslauga konkrečiam asmeniui (šeimai), atsižvelgiant į jo poreikius, gali būti skirtinga. Visais atvejais socialinių įgūdžių ugdymo, palaikymo ir (ar) atkūrimo paslaugą turi sudaryti ne mažiau nei 3 į šios paslaugos sudėtį įeinančios paslaugos

60.3. Laikinas apnakvindinimas – nakvynės ir būtinųjų paslaugų (asmens higienos, buitinių) suteikimas nepilnametį vaiką auginančiam asmeniui, patiriančiam (-čiai) socialinę riziką, esant krizinei situacijai ir pan., kai nesuteikus šių paslaugų, iškyla grėsmė asmens gyvybei ar sveikatai. Laikino apnakvindinimo paslaugas teikia Vilniaus rajono šeimos ir vaiko krizių centras (toliau – Krizių centras) ir Vilniaus rajono šeimos ir vaiko gerovės centras (toliau – Gerovės centras).

Poreikis laikino apnakvindinimo paslaugai nenustatomas, jei laikino apnakvindinimo paslaugas teikiančios įstaigos atsakingas darbuotojas, įvertinęs asmens (šeimos) ekstremalią situaciją, kai, nesuteikus pagalbos, kyla didelis pavojus asmens (šeimos) sveikatai ir gyvybei, priima sprendimą teikti asmeniui laikino apgyvendinimo paslaugas. Sprendimas skirti šią paslaugą įforminamas paslaugą suteikusios įstaigos nustatyta tvarka. Ne vėliau kaip kitą darbo dieną nuo paslaugos suteikimo įstaigos, suteikusios paslaugą, atsakingas darbuotojas informuoja Skyrių apie laikino apnakvindinimo paslaugos asmeniui (šeimai) suteikimą. Duomenis apie paslaugos skyrimą informacinėje sistemoje SPIS suveda Krizių ar Gerovės centro atsakingas darbuotojas.

Paslaugos pavadinimas	Kriterijus	Apibūdinimas
1	2	3
Laikinas apnakvindinimas	Gavėjai	Socialinę riziką patiriančios šeimos
Teikimo vieta	Laikino apnakvindinimo įstaigose
Teikimo trukmė / dažnumas	Teikiama pagal poreikį, bet nepertraukiamai gali būti teikiama ne ilgiau kaip 7 paras
Paslaugos sudėtis	Informavimas, tarpininkavimas ir atstovavimas, nakvynės suteikimas, minimalios asmens higienos paslaugų (pvz., dušo) organizavimas, minimalių buitinių paslaugų (pvz., virtuvėlės) organizavimas, esant poreikiui, sveikatos priežiūros paslaugų (pvz., palydėjimo į sveikatos priežiūros įstaigą) organizavimas
Paslaugas teikiantys specialistai	Socialiniai darbuotojai, individualios priežiūros darbuotojai, esant poreikiui, sveikatos priežiūros specialistai, kiti specialistai
Ypatumai	Policijos ar Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos ar jos įgalioto teritorinio skyriaus pristatyti vaikai arba šeimos su vaikais apnakvindinami nesant poreikiui teikti būtinąją medicininę pagalbą

60.4. Intensyvi krizių įveikimo pagalba – socialinių įgūdžių ugdymo, palaikymo ir (ar) atkūrimo, pagalbos, kitų būtinųjų paslaugų (asmens higienos, buitinių ir kt.) suteikimas ir (ar) organizavimas asmeniui (šeimai), siekiant atkurti jo (jos) savarankiškumą, prarastus socialinius ryšius ir padėti integruotis į visuomenę, laikino apgyvendinimo, jei asmuo (šeima) dėl patirto smurto, prievartos, nustatyto vaiko apsaugos poreikio ar kitų priežasčių negali naudotis savo gyvenamąja vieta.

Paslauga teikiama 3 būdais:

	Valstybės vaiko teisių apsaugos ir įvaikinimo tarnyba prie Socialinės apsaugos ir darbo ministerijos ar jos įgaliotas teritorinis skyrius (toliau – VTAS) vaiko laikinąją priežiūrą organizuoja jį apgyvendindami kartu su jo tėvais ar vienu iš jų arba kitais vaiko atstovais (atstovu) pagal įstatymą, kurie (kuris) nekelia realaus pavojaus vaiko fiziniam ar psichiniam saugumui, socialinę priežiūrą teikiančioje socialinių paslaugų įstaigoje. Jei šeimoje yra daugiau vaikų, esant objektyvių priežasčių, kartu su vaiko atstovu pagal įstatymą socialinę priežiūrą teikiančioje socialinių paslaugų įstaigoje gali būti apgyvendinami ir kiti jo vaikai, kuriems nebuvo nustatytas vaiko apsaugos poreikis. Apgyvendinimo procedūra atliekama remiantis Vaiko laikinosios priežiūros tvarkos aprašu, patvirtintu Lietuvos Respublikos socialinės apsaugos ir darbo ministro 2019 m. gruodžio 20 d. įsakymu Nr. A1-794 (toliau – VLP aprašas). VTAS užpildžius Vaiko laikinosios priežiūros organizavimo socialinę priežiūrą teikiančioje socialinių paslaugų įstaigoje aktą (VLP aprašo 2 priedas), kurio originalas lieka VTAS, o kopija – socialinę priežiūrą teikiančiai socialinių paslaugų įstaigai ir vaiko tėvams ar kitiems jo atstovams pagal įstatymą, kurie socialinę priežiūrą teikiančioje socialinių paslaugų įstaigoje apgyvendinami kartu su juo (jei kopijos negalima pateikti iš karto, ji socialinę priežiūrą teikiančiai socialinių paslaugų įstaigai ir vaiko tėvams ar kitiems jo atstovams pagal įstatymą įteikiama susitikus arba išsiunčiama registruotu paštu, elektroniniu paštu ar kitomis elektroninių ryšių priemonėmis ne vėliau kaip kitą darbo dieną nuo Vaiko laikinosios priežiūros organizavimo socialinę priežiūrą teikiančioje socialinių paslaugų įstaigoje akto surašymo dienos). Vaiko laikinosios priežiūros organizavimo socialinę priežiūrą teikiančioje socialinių paslaugų įstaigoje aktas užpildomas, palydėjus vaiką kartu su jo atstovu (atstovais) pagal įstatymą iki socialinę priežiūrą teikiančios socialinių paslaugų įstaigos. Kai Skyriaus darbuotojas iš socialinę priežiūrą teikiančios įstaigos gauna Vaiko laikinosios priežiūros organizavimo socialinę priežiūrą teikiančioje socialinių paslaugų įstaigoje akto kopiją, užregistruoja jį ir parengia Sprendimą, kurį pateikia Skyriaus vedėjui pasirašyti. Pasirašytą Sprendimą išsiunčia socialinę priežiūrą teikiančiai įstaigai ir VRSPC.

	Atvejo vadybininkas, posėdžio metu nustatęs poreikį bei priėmęs sprendimą dėl intensyvios krizių įveikimo pagalbos socialinę riziką patiriančiam vaikui, organizuoja vaiko apgyvendinimą socialinių paslaugų įstaigoje be teisinio atstovo pagal poreikį. Paslaugai teikti būtinas raštiškas vaiko teisinio atstovo sutikimas dėl teikiamos paslaugos. Poreikio vertinimas dėl paslaugos nustatymo siunčiamas Skyriui. Skyriaus atsakingas darbuotojas registruoja dokumentą ir teikia Komisijai svarstyti bei sprendimui priimti. Komisijos sprendimas fiksuojamas protokole. Skyriaus darbuotojas, remdamasis protokolu, parengia Sprendimą, kurį pasirašo Skyriaus vedėjas. Pasirašytas Sprendimas išsiunčiamas socialinių paslaugų įstaigai ir VRSPC. Atsakingas skyriaus darbuotojas suveda informaciją į SPIS;

	Atvejo vadybininkas, posėdžio metu nustatęs poreikį bei priėmęs sprendimą dėl intensyvios krizių įveikimo pagalbos socialinę riziką patiriančiam asmeniui (šeimai) organizuoja apgyvendinimą socialinių paslaugų įstaigoje pagal poreikį. Poreikio vertinimas dėl paslaugos nustatymo siunčiamas Skyriui. Skyriaus atsakingas darbuotojas registruoja dokumentą ir teikia Komisijai svarstyti bei sprendimui priimti. Komisijos sprendimas fiksuojamas protokole. Skyriaus darbuotojas, remdamasis protokolu, parengia Sprendimą, kurį pasirašo Skyriaus vedėjas. Pasirašytas Sprendimas išsiunčiamas socialinių paslaugų įstaigai ir VRSPC. Atsakingas skyriaus darbuotojas suveda informaciją į SPIS.

Paslaugos pavadinimas	Kriterijus	Apibūdinimas
1	2	3
Intensyvi krizių įveikimo pagalba	Gavėjai	Vaikai, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra, kiti tos šeimos vaikai kartu su jų atstovais (atstovu) pagal įstatymą, socialinę riziką patiriantys vaikai ir jų šeimos, likę be tėvų globos vaikai (nuo 16 m.) ir (ar) sulaukę pilnametystės asmenys (iki 24 m.), kuriems buvo teikta socialinė globa (rūpyba) ar kurie gyveno socialinę riziką patiriančiose šeimose; kiti asmenys (pvz., smurtą patyrę asmenys, jų vaikai.)
Teikimo vieta	Socialinių paslaugų įstaigose (pvz., krizių centre), kitose įstaigose
Teikimo trukmė / dažnumas	Pagal poreikį
Paslaugos sudėtis	Bendravimas, psichologinė pagalba, psichosocialinė pagalba, laikinas apgyvendinimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveika gyvensena, namų ruoša, namų saugumas, švara ir tvarka, maisto ruošimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), darbo įgūdžių ugdymas, apsaugos organizavimas, kitos paslaugos, reikalingos konkrečiam asmeniui
Paslaugas teikiantys specialistai	Socialiniai darbuotojai, individualios priežiūros darbuotojai, psichologai, kiti specialistai
Ypatumai	Tame pačiame krizių centre neturi būti apgyvendinami nuo smurto ir (ar) prekybos žmonėmis nukentėję asmenys ir smurtautojai.

60.5. Psichosocialinė pagalba – pagalbos (socialinės, psichologinės, sielovados) suteikimas ir organizavimas asmenims, išgyvenantiems krizę ar patiriantiems stiprius emocinius išgyvenimus (sunkias ligas, netektis, skyrybas šeimoje, psichologinį, moralinį, fizinį ar seksualinį smurtą), ir jų šeimoms, artimiesiems.

Prašymą dėl paslaugos gavimo asmuo (šeima) gali pateikti pats VRSPC administracijai arba paslauga bus paskirta remiantis atvejo vadybos posėdžio metu priimtu specialistų sprendimu. Atvejo vadyba gali būti inicijuota gavus pranešimą iš subjektų, nurodytų Tvarkos aprašo 11 punkte. Tuo atveju, kai asmuo (šeima) kreipiasi pats, VRSPC socialinis darbuotojas, gavęs visus dokumentus (Tvarkos aprašo 10 punktas), ne vėliau kaip per 10 kalendorinių dienų nuo asmens (šeimos) Prašymo ir visų reikiamų dokumentų gavimo dienos, nustato socialinių paslaugų poreikį. Prašymą bei poreikio vertinimą registruoja VRSPC atsakingas darbuotojas. VRSPC atsakingas darbuotojas paruošia Sprendimą, kurį pasirašo VRSPC vadovas.

VRSPC atvejo vadybininkas užpildytą Pagalbos vaikui ir (ar) šeimai poreikio vertinimo formą (AV aprašo 1 priedas) pateikia VRSPC atsakingam darbuotojui registruoti bei paruošia Sprendimą, kurį pasirašo VRSPC vadovas.

Psichosocialinės pagalbos paslauga asmeniui (šeimai) teikiama nemokamai. Duomenis apie paslaugos skyrimą į SPIS suveda VRSPC atsakingas darbuotojas.

Paslaugos pavadinimas	Kriterijus	Apibūdinimas
1	2	3
Psichosocialinė pagalba	Gavėjai	Vaikai su negalia ir jų šeimos, vaikai, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra, kiti tos šeimos vaikai kartu su jų atstovais pagal įstatymą, krizinėje situacijoje (skyrybos, darbo praradimas, artimojo netektis ir kt.) esančios šeimos, auginančios nepilnamečius vaikus ir jų nariai, socialinę riziką patyrę ar patiriantys vaikai ir jų šeimos, likę be tėvų globos vaikai (nuo 16 m.) ir (ar) sulaukę pilnametystės asmenys (iki 24 m.), kuriems buvo teikta socialinė globa (rūpyba) ar kurie gyveno socialinę riziką patiriančiose šeimose, kiti asmenys ir jų šeimos, kiti asmenys, auginantys nepilnamečius vaikus
Teikimo vieta	Socialinių paslaugų įstaigose (psichosocialinės pagalbos centre, krizių centre, šeimos paramos centre, paramos šeimai tarnyboje), asmens namuose
Teikimo trukmė / dažnumas	Pagal poreikį teikiant paslaugą visą parą gali būti organizuojamas laikinas apnakvindinimas
Paslaugos sudėtis	bendravimas, psichologinė pagalba, kitos paslaugos.
Paslaugas teikiantys specialistai	Socialiniai darbuotojai, individualios priežiūros darbuotojai, psichologai, sielovados ir kiti specialistai.

60.6. Laikinas atokvėpis – socialinės priežiūros paslaugos, trumpalaikės arba dienos socialinės globos paslaugos, teikiamos laikino atokvėpio paslaugos gavėjams, siekiant sudaryti sąlygas asmenims, kurie namuose augina, prižiūri, globoja (rūpina) ir (ar) slaugo kartu gyvenančius laikino atokvėpio paslaugos gavėjus (vaikas su negalia), derinti asmeninį gyvenimą ir laikino atokvėpio paslaugos gavėjo priežiūrą, globą (rūpinimą) ir (ar) slaugą, suteikiant jiems galimybę kompensuoti šeimos interesus ir poreikius, pailsėti nuo nuolatinės namuose auginamo, prižiūrimo ir (ar) globojamo (rūpinamo) kartu gyvenančio laikino atokvėpio paslaugos gavėjo priežiūros ir (ar) slaugos.

Laikino atokvėpio paslaugos poreikio nustatymas ir paslaugos skyrimas vykdomi remiantis Laikino atokvėpio paslaugos vaikams su negalia poreikio nustatymo ir skyrimo tvarkos aprašu, patvirtintu Vilniaus rajono savivaldybės administracijos direktoriaus 2021-10-22 įsakymu Nr. A27(1)-2745. Duomenis apie paslaugos skyrimą informacinėje sistemoje SPIS registruoja Skyriaus darbuotojas.

Paslaugos pavadinimas	Kriterijus	Apibūdinimas
1	2	3
Laikinas atokvėpis	Gavėjai	Vaikas (-ai) su negalia, kaip jie apibrėžti Lietuvos Respublikos socialinių paslaugų įstatyme, kuriam (-iems) nustatytas specialusis nuolatinės slaugos poreikis arba specialusis nuolatinės priežiūros (pagalbos) poreikis.
Teikimo vieta	Asmens namuose, socialinių paslaugų įstaigoje.
Teikimo trukmė / dažnumas	Pagal poreikį, tačiau bendra socialinės priežiūros paslaugos, trumpalaikės arba dienos socialinės globos paslaugos teikimo trukmė per metus negali viršyti 720 val. Išimtiniais atvejais, esant krizinei situacijai (asmens, kuris namuose augina, prižiūri, globoja (rūpina) ir (ar) slaugo kartu gyvenančius laikino atokvėpio paslaugos gavėjus (vaikus su negalia), skyrybos, darbo praradimas, artimojo netektis ir kt.), laikino atokvėpio paslauga gali būti nepertraukiamai teikiama iki 90 parų. Tarp trumpalaikės socialinės globos paslaugos vaikams su negalia, kai ji teikiama stacionarioje globos įstaigoje, ir laikino atokvėpio paslaugos teikimo turi būti ne trumpesnė nei 14 dienų pertrauka
Paslaugos sudėtis	Bendravimas, apgyvendinimas, laisvalaikio organizavimas, ugdymo organizavimas (vaikams su negalia ir suaugusiesiems su negalia iki 21 m.), maitinimo organizavimas (kai paslauga teikiama ilgiau nei 5 val. per dieną), (jei maistą pristato kitos tarnybos) arba maisto produktų nupirkimas, pristatymas ir pagalba ruošiant maistą, rūpinimasis vaiko su negalia higiena, sveikatos priežiūros paslaugos organizavimas, pagalba buityje ir namų ruošoje (skalbiant, tvarkant namus, apsiperkant, rūpinantis asmens higiena ir kt.), palydėjimas į įvairias įstaigas, kitos pagalbos organizavimas ligos paūmėjimo ar krizių atvejais, kitos paslaugos, reikalingos siekiant asmeniui sudaryti galimybes gyventi savo namuose, kitos paslaugos, reikalingos pagal savarankiškumo lygį
Paslaugas teikiantys specialistai	Socialiniai darbuotojai, individualios priežiūros darbuotojai, sveikatos priežiūros personalas, kiti specialistai
Ypatumai	Laikino atokvėpio paslaugos organizuojamos ir teikiamos individualiai, atsižvelgiant į kiekvieno asmens, kuris namuose augina, prižiūri, globoja (rūpina) ir (ar) slaugo kartu gyvenančius laikino atokvėpio paslaugos gavėjus (vaikas su negalia), ir į laikino atokvėpio paslaugos gavėjo poreikius. Jei laikino atokvėpio paslaugą teikiantis specialistas, teikdamas laikino atokvėpio paslaugą, lieka nakvoti laikino atokvėpio paslaugos gavėjo namuose, jam turi būti užtikrintos tam reikalingos sąlygos – suteiktas visas nakvynei reikalingas inventorius, sudaryta galimybė naudotis laikino atokvėpio paslaugos gavėjo namuose esančiais indais, kitu inventoriumi bei visais patogumais, skirtais žmogaus fiziologiniams ir higienos poreikiams patenkinti. Laikino atokvėpio paslaugą teikiantis specialistas paslaugos teikimo metu turi užtikrinti asmeniui tuo metu teikiamų socialinių ir kitų paslaugų nepertraukiamumą.

60.7. Pagalba globėjams (rūpintojams), budintiems globotojams, įtėviams ir šeimynų steigėjams, dalyviams ar besirengiantiems jais tapti – atrankos, konsultavimo, mokymų, pagalbos ir paslaugų organizavimas, teikimas, suteikiant žinių ir kompetencijų, reikalingų auginant globojamus (rūpinamus), prižiūrimus ir įvaikintus vaikus.

Paslaugas teikia: Vilniaus rajono šeimos ir vaiko gerovės centras ir Vilniaus rajono šeimos ir vaiko krizių centras.

Paslaugos pavadinimas	Kriterijus	Apibūdinimas
1	2	3
Pagalba globėjams (rūpintojams), budintiems globotojams, įtėviams ir šeimynų dalyviams ar besirengiantiems jais tapti	Gavėjai	Vaikus globojantys (rūpinantys), prižiūrintys ar įvaikinę asmenys bei besirengiantys globėjais (rūpintojais), budinčiais globotojais, įtėviais ar šeimynų steigėjais, dalyviais tapti asmenys
Teikimo vieta	Globos centruose, įstaigose, teikiančiose įtėvių ir globėjų (rūpintojų) paieškos, rengimo, atrankos, konsultavimo ir pagalbos jiems teikimo paslaugas, įvairiose institucijose (socialinių paslaugų, švietimo, sveikatos priežiūros įstaigose, NVO ir kt.), budinčio globotojo ar globėjo (rūpintojo), įtėvio namuose, šeimynose ir kt.
Teikimo trukmė / dažnumas	Kaip nurodyta Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos apraše, patvirtintame Lietuvos Respublikos socialinės apsaugos ir darbo ministro 2018 m. sausio 19 d. įsakymu Nr. A1-28 „Dėl Globos centro veiklos ir vaiko budinčio globotojo vykdomos priežiūros organizavimo ir kokybės priežiūros tvarkos aprašo patvirtinimo“ arba pagal poreikį
Paslaugos sudėtis	Mokymų organizavimas (įskaitant tęstinį), savitarpio pagalbos grupių organizavimas, kitos paslaugos
Paslaugas teikiantys specialistai	Socialiniai darbuotojai, valstybinės vaiko teisių apsaugos institucijos atestuoti asmenys, kiti specialistai
Ypatumai	Budintiems globotojams, esant poreikiui ir galimybėms, globėjams (rūpintojams), šeimynos dalyviams globos centras organizuoja laikino atokvėpio paslaugas, kurios teikiamos budinčio globotojo, globėjo (rūpintojo), šeimynos dalyvio ir globos centro rašytiniu susitarimu. Teikiant laikino atokvėpio paslaugą, globotojo (rūpintojo) globojamas (rūpinamas), budinčio globotojo prižiūrimas vaikas negali būti apgyvendinamas institucijoje.

60.8. Vaikų dienos socialinė priežiūra - dienos socialinės priežiūros paslaugos, kuriomis siekiama ugdyti vaiko ir jo šeimos narių socialinius bei gyvenimo įgūdžius.

Paslaugas teikia vaikų dienos centrai, kuriems suteikta teisė teikti akredituotą socialinę priežiūrą Vilniaus rajono savivaldybės teritorijoje.

Vaikų dienos socialinės priežiūros paslaugos teikiamos vadovaujantis Savivaldybės administracijos direktoriaus 2022-10-20 įsakymu Nr. A27(1)-2995 patvirtintu Vaikų dienos socialinės priežiūros poreikio nustatymo ir skyrimo tvarkos aprašu.

Paslaugos pavadinimas	Kriterijus	Apibūdinimas
1	2	3
Vaikų dienos socialinė priežiūra	Gavėjai	Socialinę riziką patiriantys vaikai nuo 6 iki 18 m. ir jų šeimos, vaikai nuo 6 iki 18 m. iš socialinę riziką patiriančių šeimų ir jų šeimos, vaikai su negalia nuo 6 iki 18 m. ir jų šeimos, kiti vaikai nuo 6 iki 18 m. ir jų šeimos (pvz., likę be tėvų globos vaikai)
Teikimo vieta	Socialinių paslaugų įstaigose (pvz., vaikų dienos centruose)
Teikimo trukmė / dažnumas	Ne mažiau kaip 12 valandų per savaitę
Paslaugos sudėtis	Kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveikos gyvensenos įgūdžiai ir kt.), pagalba ruošiant pamokas, maitinimo organizavimas, laisvalaikio organizavimas, psichologinės pagalbos organizavimas, kitos individualios socialinės paslaugos, atsižvelgiant į vaiko poreikius (pvz., logopedo paslaugos)
Paslaugas teikiantys specialistai	Socialiniai darbuotojai, individualios priežiūros darbuotojai, kiti specialistai
Ypatumai	Vaikai, kuriems paslaugos teikimo metu sukako 18 m. ir kurie mokosi pagal bendrojo ugdymo programas, paslauga gali būti teikiama ir toliau, iki jie baigs bendrojo ugdymo programą, bet ne ilgiau nei iki tų metų, kuriais jie baigia mokytis pagal šias programas, rugpjūčio 31 d., vaikai su negalia – iki mokslo metų, kuriais jiems sukanka 21 metai ir kuriais jie mokosi pagal šias programas, pabaigos.

60.9. Palydėjimo paslaugą jaunuoliams - visuma tarpusavyje susijusių paslaugų ir (ar) priemonių, kurios teikiamos, siekiant padėti palydėjimo paslaugos jaunuoliams gavėjams prisitaikyti prie socialinės aplinkos, ugdyti jų gebėjimus spręsti kylančias socialines ir kitas problemas, t. y. palengvinti palydėjimo paslaugos jaunuoliams gavėjų socialinę integraciją bendruomenėje.

Paslaugos pavadinimas	Kriterijus	Apibūdinimas
1	2	3
Palydėjimo paslauga jaunuoliams	Gavėjai	Likę be tėvų globos vaikai (nuo 16 m.), kuriems teikiama globa (rūpyba) socialinės globos įstaigoje, socialinę riziką patiriantys vaikai (nuo 16 m.), vaikai (nuo 16 m.), kurie gyvena socialinę riziką patiriančiose šeimose, sulaukę pilnametystės asmenys (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose
Teikimo vieta	Socialinių paslaugų įstaigoje, Asmens namuose
Teikimo trukmė / dažnumas	Paslauga teikiama, iki paslaugos gavėjui sukaks 24 metai. Likusiems be tėvų globos vaikams (nuo 16 m.), kuriems teikiama globa (rūpyba) socialinės globos įstaigoje: jei teikiama ir apgyvendinimo savarankiško gyvenimo namuose paslauga, pagalba teikiama ne mažiau nei 10 val. per parą; jei apgyvendinimo savarankiško gyvenimo namuose paslauga neteikiama, pagalba teikiama pagal poreikį. Socialinę riziką patiriantiems vaikams (nuo 16 m.), vaikams (nuo 16 m.), kurie gyvena socialinę riziką patiriančiose šeimose, pagalba teikiama nuo 1 iki 10 val. per savaitę. Sulaukusiems pilnametystės asmenims (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose (tiek teikiant kartu ir apgyvendinimo savarankiško gyvenimo namuose ar apsaugotame būste paslaugas, tiek ir jų neteikiant), pagalba teikiama nuo 1 iki 10 val. per savaitę
Paslaugos sudėtis	Bendravimas, psichologinės ir psichoterapinės pagalbos organizavimas, kasdienio gyvenimo įgūdžių ugdymas ir palaikymas (tvarkant pinigų apskaitą, perkant reikalingas prekes, paslaugas ir mokant mokesčius, planuojant ir atliekant namų ruošos darbus ir pan.), socialinių įgūdžių ugdymas, palaikymas ir (ar) atkūrimas, darbo įgūdžių ugdymas, kitos paslaugos.
Paslaugas teikiantys specialistai	Socialiniai darbuotojai, individualios priežiūros darbuotojai, psichologai, kiti specialistai.
Ypatumai	Paslauga su apgyvendinimu savarankiško gyvenimo namuose gali būti teikiama: likusiems be tėvų globos vaikams (nuo 16 m.), kuriems teikiama globa (rūpyba) socialinės globos įstaigoje (rekomenduojama socialinės globos įstaigos padalinyje); sulaukusiems pilnametystės asmenims (iki 24 m.), kuriems buvo teikta socialinė globa (rūpyba) socialinės globos įstaigoje; Paslauga su apgyvendinimu apsaugotame būste gali būti teikiama: sulaukusiems pilnametystės asmenims (iki 24 m.), kuriems buvo teikta socialinė globa (rūpyba) socialinės globos įstaigoje.

60.10. Apgyvendinimas savarankiško gyvenimo namuose – namų aplinkos sąlygų sukūrimas ir reikalingų paslaugų suteikimas asmenims (šeimoms), kuriems nereikia nuolatinės, intensyvios priežiūros, sudarant jiems sąlygas savarankiškai tvarkyti asmeninį (šeimos) gyvenimą.

Paslaugos pavadinimas	Kriterijus	Apibūdinimas
1	2	3
Apgyvendinimas savarankiško gyvenimo namuose	Gavėjai	Likę be tėvų globos vaikai (nuo 16 m.), kuriems teikiama socialinė globa (rūpyba) socialinės globos įstaigoje;
Teikimo vieta	Socialinių paslaugų įstaigose (savarankiško gyvenimo namuose)
Teikimo trukmė / dažnumas	Pagal poreikį
Paslaugos sudėtis	Apgyvendinimas, socialinių įgūdžių ugdymas, palaikymas ir (ar) atkūrimas, kasdienio gyvenimo įgūdžių ugdymas ir (ar) palaikymas, ir (ar) atkūrimas (savitvarka, asmens higiena, sveika gyvensena, namų ruoša, namų saugumas, švara virtuvėje ir kitur namuose, maisto gaminimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), kitos paslaugos
Paslaugas teikiantys specialistai	Socialiniai darbuotojai, individualios priežiūros darbuotojai, kiti specialistai
Ypatumai	Savarankiško gyvenimo namuose asmenys (šeimos), iš dalies padedami socialinio darbuotojo ar individualios priežiūros darbuotojų, patys tvarkosi buitį (gaminasi maistą, moka už komunalines paslaugas, apsiperka); apgyvendinimo savarankiško gyvenimo namuose paslauga konkrečiam asmeniui gali būti teikiama, atsižvelgiant į jo poreikius; likusiems be tėvų globos vaikams (nuo 16 m.), kuriems teikiama socialinė globa (rūpyba) socialinės globos įstaigoje.

VIII SKYRIUS

SOCIALINĖS GLOBOS PASLAUGŲ POREIKIO NUSTATYMO IR SKYRIMO ASMENIUI (ŠEIMAI) ATVEJAI

61. Socialinė globa teikiama institucijoje (socialinės globos įstaigoje) ar asmens namuose. Socialinės globos teikimo trukmė priklauso nuo asmens paslaugų poreikio ir nuo įstaigos tipo. Asmens socialinės globos poreikis nustatomas vadovaujantis Socialinės globos poreikio vaikui su negalia nustatymo metodika, patvirtinta Lietuvos Respublikos socialinės apsaugos ir darbo ministro 2006 m. rugsėjo 9 d. įsakymu Nr. A1-255 „Dėl Socialinės globos poreikio vaikui su negalia nustatymo metodikos patvirtinimo“.

62. Socialinės globos paslaugos teikiamos asmenims (šeimoms), gyvenantiems (-čioms) Vilniaus rajone.

63. Vilniaus rajone asmeniui (šeimai) teikiamos šios socialinės globos paslaugos:

63.1. dienos socialinė globa;

63.2. trumpalaikė socialinė globa vaikams, laikinai likusiems be tėvų globos (rūpybos); socialinę riziką patiriantiems vaikams ar vaikams iš socialinę riziką patiriančių šeimų; vaikams su negalia;

63.3. ilgalaikė socialinė globa be tėvų globos (rūpybos) likusiems vaikams, kuriems nustatyta nuolatinė globa (rūpyba); vaikams su negalia.

64. Dėl dienos socialinės globos paslaugų skyrimo VRSPC, seniūnijai arba Skyriui turi būti pateikti šie dokumentai:

64.1. asmens tapatybę patvirtinantis dokumentas (pasas ar asmens tapatybės kortelė, ar leidimas laikinai gyventi Lietuvoje (ne ES valstybių narių piliečiams), vaikams – gimimo liudijimas;

64.2. Neįgaliojo pažymėjimo kopija;

64.3. Neįgalumo lygio pažymos kopija;

64.4. Specialiųjų poreikių nustatymo pažymos kopija;

64.5. Išrašas iš medicininių dokumentų (forma 027/a) su gydytojų konsultacinės komisijos išvada pagal asmens sveikatos būklę;

64.6. pažymas apie asmens (šeimos) gautas pajamas už paskutinius 3 mėn.;

65. Mokėjimo dydis už teikiamas dienos socialinės globos, trumpalaikės socialinės globos, ilgalaikės socialinės globos paslaugas nustatomas vadovaujantis Vilniaus rajono savivaldybės tarybos 2015 m. kovo 27 d. sprendimu Nr. T3-95 patvirtintu Mokėjimo už socialines paslaugas tvarkos aprašu.

66. Socialinės paslaugos gali būti perkamos iš kitų savivaldybių įstaigų, NVO ir kt. pritarus Komisijai.

67. Sprendimas skirti socialinę globą globos įstaigoje, dėl kurios veiklos yra priimtas sprendimas panaikinti licencijos galiojimą ar kurios veiklos licencijos galiojimas yra sustabdytas, negali būti priimamas tol, kol licencijos galiojimo sustabdymas nepanaikinamas.

68. Dienos socialinė globa - visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba dienos metu.

Vaiko įstatyminis atstovas VRSPC seniūnijai arba Skyriui pateikia Tvarkos aprašo 64 punkte išvardytus dokumentus. Socialinis darbuotojas, padeda asmeniui, kuris pateikė dokumentus, užpildyti Prašymą (Tvarkos aprašo 10.1 papunktis) kartu Prašymo 1 ir 3 priedus, SP-1 ir SP-2 formas, patvirtintas Lietuvos Respublikos socialinės apsaugos ir darbo ministro 2005 m. birželio 27 d. įsakymu Nr. A1-183. VRSPC darbuotojas nustato asmens poreikį užpildžius: Asmens (šeimos) socialinių paslaugų poreikio vertinimą (Aprašo 1 priedas) ir Vaiko su negalia socialinės globos poreikio vertinimą (Metodikos priedas).

Visus dokumentus (Tvarkos aprašo 64 ir 68 punktai) VRSPC darbuotojas išsiunčia Skyriui. Skyriaus atsakingas darbuotojas registruoja gautus dokumentus ir pateikia Komisijai sprendimui priimti. Sprendimas dėl dienos socialinės globos paslaugų asmeniui skyrimo priimamas ne vėliau kaip per 20 kalendorinių dienų nuo dokumentų pateikimo Skyriui. Komisijos sprendimas protokoluojamas. Skyriaus atsakingas darbuotojas, remdamasis protokolu, paruošia sprendimą. Sprendimą pasirašo Skyriaus vedėjas. Skyriaus atsakingas darbuotojas paruošia šeimos finansinių galimybių vertinimą bei pasirašo jį. Skyriaus atsakingas darbuotojas dokumentus (VRSPC atsiųsti Skyriui dokumentai ir pasirašytas sprendimas) išsiunčia savivaldybės administracijai, kurios teritorijoje pasirinktas paslaugų teikėjas.

Skyriaus atsakingas darbuotojas, gavęs atsakymą iš savivaldybės, kuriai buvo siųsti dokumentai, kad paslaugų teikėjas turi laisvą vietą, išsiunčia dokumentus (VRSPC atsiųsti Skyriui dokumentai ir pasirašytas sprendimas) paslaugų teikėjui. Informuoja vaiko atstovą ir parengia Trišalę dienos socialinės globos išlaidų finansavimo sutartį (toliau – Sutartis). Sutartį siunčia pasirašyti paslaugos teikėjui ir vaiko įstatyminiam atstovui.

Skyriaus atsakingas darbuotojas, gavęs atsakymą iš savivaldybės, kuriai buvo siųsti dokumentai, kad paslaugų teikėjas neturi laisvų vietų, informuoja vaiko įstatyminį atstovą.

Dienos socialinės globos paslaugų teikimas nutraukiamas vaiko įstatyminiam atstovui raštu atsisakius paslaugų teikimo, išvykus nuolat gyventi į kitą savivaldybę, paslaugų gavėjui mirus. Sprendimą dėl dienos socialinės globos paslaugų nutraukimo priima Komisija, pasirašo Skyriaus vedėjas. Sprendimas dėl dienos socialinės globos paslaugų teikimo asmeniui nutraukimo priimamas ne vėliau kaip per 5 kalendorines dienas nuo raštiško vaiko teisėto atstovo prašymo gavimo.

Paslaugos pavadinimas	Kriterijus	Apibūdinimas
1	2	3
Dienos socialinė globa	Gavėjai	Vaikai su negalia
Teikimo vieta	Institucijoje (vaikų su negalia dienos socialinės globos centre, vaikų su negalia dienos socialinės globos centre, socialinės globos namuose); asmens namuose.
Teikimo trukmė / dažnumas	Nuo 3 val. per dieną, iki 5 dienų per savaitę institucijoje; nuo 2 iki 10 val. per parą, iki 7 dienų per savaitę asmens namuose
Paslaugos sudėtis	Bendravimas, laisvalaikio organizavimas, ugdymo organizavimas (vaikams su negalia ir suaugusiesiems su negalia iki 21 m.), maitinimo organizavimas (kai paslauga teikiama ilgiau nei 5 val. per dieną), pagalba rengiantis, maitinantis, prausiantis ir kt., socialinių įgūdžių ugdymas, palaikymas ir (ar) atkūrimas, kitos paslaugos, reikalingos asmeniui pagal jo savarankiškumo lygį
Paslaugas teikiantys specialistai	Socialiniai darbuotojai, individualios priežiūros darbuotojai, psichologai, psichoterapeutai, sveikatos priežiūros, švietimo, ugdymo, užimtumo specialistai

69. Trumpalaikė socialinė globa – visuma paslaugų, kuriomis asmeniui teikiama kompleksinė, nuolatinės specialistų priežiūros reikalaujanti pagalba vaikams, laikinai netekusiems tėvų globos, nepilnametėms motinoms, šeimos nariams, globėjams, rūpintojams, dėl tam tikrų priežasčių (ligos, komandiruotės, atostogų, šeimos ar darbo įsipareigojimų ir kt.) laikinai ar darbo savaitę negalintiems prižiūrėti asmenų, kuriems reikalinga nuolatinė priežiūra ar tęstinės socialinės paslaugos darbo savaitę (paromis), taip pat socialinę riziką patiriantiems suaugusiems asmenims ir vaikams, siekiant juos integruoti į visuomenę.

Paslaugos gali būti perkamos iš kitų savivaldybių ar viešųjų įstaigų bendruomeninių vaikų globos namų, krizių centrų.

Trumpalaikės socialinės globos paslaugos vaikams, laikinai likusiems be tėvų globos (rūpybos), organizuojamos vadovaujantis Lietuvos Respublikos civiliniu kodeksu, Lietuvos Respublikos vaiko teisių pagrindų įstatymu, kitais teisės aktais, reglamentuojančiais vaiko globos (rūpybos) organizavimą.

Paslaugos pavadinimas	Kriterijus	Apibūdinimas
1	2	3
Trumpalaikė socialinė globa	Gavėjai	Vaikai, laikinai likę be tėvų globos, socialinę riziką patiriantys vaikai ar vaikai iš socialinę riziką patiriančių šeimų, vaikai su negalia
Teikimo vieta	Vaikams, laikinai likusiems be tėvų globos, vaikų socialinės globos namuose; socialinės globos namuose vaikams su negalia; šeimynose; bendruomeniniuose vaikų globos namuose; socialinę riziką patiriantiems vaikams vaikų socialinės globos namuose
Teikimo trukmė / dažnumas	Vaikams, laikinai likusiems be tėvų globos, iki vaikui pasibaigs laikinoji globa, bet ne ilgiau nei 18 mėn.; socialinę riziką patiriantiems vaikams, iki jie bus grąžinti į šeimą, bet ne ilgiau nei 6 mėn.; psichologinės bei socialinės reabilitacijos įstaigose asmenims, priklausomiems nuo psichoaktyviųjų medžiagų, – iki 18 mėn.; vaikams su negalia ne mažiau kaip 8 val. per parą iki 1 mėn. asmens namuose, ne mažiau kaip 12 val. per parą iki 6 mėn. per metus arba iki 5 parų per savaitę neterminuotai institucijoje
Paslaugos sudėtis	Informavimas, konsultavimas, tarpininkavimas ir atstovavimas, apgyvendinimas, psichologinė ir psichoterapinė pagalba ar jos organizavimas, socialinių įgūdžių ugdymas, palaikymas ir (ar) atkūrimas, kasdienio gyvenimo įgūdžių ugdymas ir palaikymas ir (ar) atkūrimas (savitvarka, asmens higiena, sveikos gyvensenos įgūdžiai, namų ruošos darbai, namų saugumas, švaros virtuvėje ir namuose palaikymas, maisto ruošimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), darbo įgūdžių ugdymas ir dienos užimtumas (siuvimas, mezgimas, audimas, dailės dirbiniai, keramika) ar jo organizavimas, laisvalaikio organizavimas, asmeninės higienos paslaugų (skalbimo ir pan.) organizavimas, maitinimas (vaikams, asmenims su negalia), ugdymo organizavimas (vaikams su negalia ir suaugusiems asmenims su negalia iki 21 m.), sveikatos priežiūros paslaugos (gali ir nebūti), kitos paslaugos, reikalingos asmeniui pagal jo savarankiškumą ir poreikius
Paslaugas teikiantys asmenys / specialistai	Socialiniai globėjai (rūpintojai), globėjai (rūpintojai) giminaičiai, budintys globotojai, šeimynos, socialiniai darbuotojai, individualios priežiūros personalas, sveikatos priežiūros, švietimo, ugdymo, užimtumo ir kiti specialistai

70. Ilgalaikė socialinė globa – visuma paslaugų, kuriomis visiškai nesavarankiškam asmeniui teikiama kompleksinė, nuolatinės specialistų priežiūros reikalaujanti pagalba.

Paslaugos gali būti perkamos iš kitų savivaldybių ar viešųjų įstaigų BVGN.

Ilgalaikės socialinės globos paslaugos be tėvų globos (rūpybos) likusiems vaikams, kuriems nustatyta nuolatinė globa (rūpyba), organizuojamos vadovaujantis Lietuvos Respublikos civiliniu kodeksu, Lietuvos Respublikos vaiko teisių pagrindų įstatymu, kitais teisės aktais, reglamentuojančiais vaiko globos (rūpybos) organizavimą.

Paslaugos pavadinimas	Kriterijus	Apibūdinimas
1	2	3
Ilgalaikė socialinė globa	Gavėjai	Be tėvų globos likę vaikai, kuriems nustatyta nuolatinė globa; vaikai su negalia
Teikimo vieta	Vaikų socialinės globos namuose; šeimynose; bendruomeniniuose vaikų globos namuose; socialinės globos namuose vaikams su negalia
Teikimo trukmė / dažnumas	Iki vaikui pasibaigs nuolatinė globa, iki vaikui sukaks 18 m.
Paslaugos sudėtis	Informavimas, konsultavimas, tarpininkavimas ir atstovavimas, apgyvendinimas, socialinių įgūdžių ugdymas, palaikymas ir (ar) atkūrimas, kasdienio gyvenimo įgūdžių ugdymas ir palaikymas ir (ar) atkūrimas (savitvarka, asmens higiena, sveikos gyvensenos įgūdžiai, namų ruošos darbai, namų saugumas, švaros virtuvėje ir namuose palaikymas, maisto ruošimas, biudžeto planavimas, pinigų taupymas ir valdymas, naudojimasis banko paslaugomis, apsipirkimas, orientavimasis aplinkoje, naudojimasis viešuoju transportu ir kt.), tvarkant pinigų apskaitą, įsigyjant prekes ir mokant mokesčius, planuojant ir atliekant namų ruošos darbus, bendraujant, savarankiškai tvarkant patalpas, aplinką ir pan.), darbo įgūdžių ugdymas ir dienos užimtumas (siuvimas, mezgimas, audimas, dailės dirbiniai, keramika ir pan.) ar jo organizavimas, laisvalaikio organizavimas, pagalba rengiantis, maitinantis, prausiantis ir kitokio pobūdžio pagalba, asmeninės higienos paslaugų organizavimas (skalbimo paslaugų ir pan.), maitinimas, sveikatos priežiūros paslaugų (slaugos) organizavimas ar teikimas, kitos paslaugos, reikalingos asmeniui pagal jo savarankiškumo lygį
Paslaugas teikiantys asmenys / specialistai	Socialiniai globėjai (rūpintojai), globėjai (rūpintojai) giminaičiai, socialiniai darbuotojai, individualios priežiūros personalas, sveikatos priežiūros, švietimo, ugdymo, užimtumo specialistai

IX SKYRIUS

SOCIALINIŲ PASLAUGŲ ASMENIUI (ŠEIMAI) SUSTABDYMAS IR NUTRAUKIMAS

71. Dėl socialinių paslaugų asmeniui (šeimai) sustabdymo ir nutraukimo paslaugas gaunantis asmuo (vienas iš suaugusių šeimos narių, jo globėjas, rūpintojas, atstovaujantis asmuo pagal įgaliojimą), nurodydamas vardą, pavardę, priežastis, dėl kurių siūloma / prašoma nutraukti ar sustabdyti paslaugą ir laikotarpį, su prašymu kreipiasi į VRSPC.

72. VRSPC atsakingas darbuotojas, gavęs prašymą dėl paslaugos nutraukimo, įvertina socialinių paslaugų poreikį, surašo išvadą bei pateikia Skyriui, išskyrus socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugas, įvertinęs socialinių paslaugų poreikį dėl šių paslaugų nutraukimo, VRSPC vadovas priima sprendimą dėl minėtų paslaugų nutraukimo bei jį pasirašo, atsakingas VRSPC darbuotojas informaciją suveda į SPIS. VRSPC atsakingas darbuotojas, gavęs prašymą dėl paslaugos sustabdymo, surašo lydraštį, kartu su asmens prašymu persiunčia Skyriui, išskyrus socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugas, VRSPC vadovas, išnagrinėjęs šių paslaugų sustabdymo priežastis, priima sprendimą dėl minėtų paslaugų sustabdymo bei jį pasirašo, atsakingas VRSPC darbuotojas informaciją suveda į SPIS.

73. Skyriaus atsakingas darbuotojas registruoja VRSPC gautus dokumentus bei teikia Komisijai svarstyti ir sprendimui priimti.

74. Komisija (arba VRSPC vadovas) sprendimą dėl paslaugų nutraukimo priima vadovaudamasi socialinio darbuotojo išvada (pateikiama socialinių paslaugų poreikio vertinimo formoje ir (ar) socialinės globos vertinimo formoje), kad socialinių paslaugų teikimo nutraukimas atitinka asmens (šeimos) socialinių paslaugų poreikius ir interesus, bei rekomendacijomis dėl socialinių paslaugų tęstinumo pagal nustatytą asmens (šeimos) socialinių paslaugų poreikį, jeigu asmeniui (šeimai) jų reikia. Jeigu socialinio darbuotojo išvadoje nurodoma, kad socialinės paslaugos asmeniui (šeimai) reikalingos, priėmus sprendimą nutraukti vienų socialinių paslaugų teikimą, priimamas sprendimas dėl kitų socialinių paslaugų skyrimo pagal asmeniui (šeimai) nustatytus socialinių paslaugų poreikius.

75. Komisija (arba VRSPC vadovas) sprendimą dėl paslaugos sustabdymo priima vadovaudamasi socialinio darbuotojo išvada (pateikiama rašte, kuriame nurodoma paslaugos gavėjo vardas, pavardė, priežastys, dėl kurių paslauga turi būti sustabdyta), kad socialinių paslaugų teikimo sustabdymas atitinka asmens (šeimos) socialinių paslaugų poreikius ir interesus. Socialinių paslaugų asmeniui (šeimai) teikimo sustabdymas negali trukti ilgiau nei 120 kalendorinių dienų, išskyrus atvejus, kai socialinių paslaugų teikimas stabdomas dėl teismo sprendimo skirti asmeniui priverstinį gydymą, o pasibaigus sprendime dėl sustabdymo nurodytam laikotarpiui, socialinės paslaugos, kurių teikimas buvo sustabdytas, pradedamos teikti ne vėliau kaip kitą darbo dieną nuo nurodyto laikotarpio pabaigos ir teikiamos tomis pačiomis sąlygomis be atskiro sprendimo priėmimo.

76. Sprendime dėl socialinės paslaugos sustabdymo nurodomas socialinių paslaugų teikimo asmeniui (šeimai) sustabdymo laikotarpis bei Įstaigos, kuri teikė paslaugą, pavadinimas. Skyriaus atsakingas darbuotojas sprendimą siunčia socialines paslaugas teikiančiai socialinių paslaugų įstaigai, kurios atstovas informuoja asmenį (šeimą) apie priimtą sprendimą ir VRSPC. VRSPC vadovas, priėmęs sprendimą dėl socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugų sustabdymo, perduoda VRSC socialiniam darbuotojui arba atvejo vadybibnkui, kuris informuoja asmenį (šeimą) apie priimtą sprendimą. Asmeniui (šeimai) yra užtikrinama galimybė, pasibaigus sustabdymo laikotarpiui, gauti socialines paslaugas tomis pačiomis sąlygomis, kuriomis paslaugos buvo teikiamos prieš sustabdant jų teikimą. Jeigu per socialinių paslaugų teikimo sustabdymo laikotarpį pasikeičia asmens (šeimos) socialinių paslaugų poreikiai ir gaunamas asmens (šeimos) prašymas ar socialines paslaugas, prieš sustabdant jų teikimą, teikusios įstaigos išvadą dėl kitų socialinių paslaugų skyrimo, asmens (šeimos) socialinių paslaugų poreikis vertinamas ir sprendimas skirti kitas socialines paslaugas priimamas šio Tvarkos aprašo nustatyta tvarka.

77. Paaiškėjus, kad asmuo, besikreipiantis dėl socialinių paslaugų (vienas iš suaugusių šeimos narių, jo globėjas, rūpintojas), sąmoningai pateikė neteisingą informaciją socialinių paslaugų poreikiui nustatyti arba dirbtinai pablogino sąlygas, norėdamas gauti socialines paslaugas, sprendimas dėl socialinių paslaugų asmeniui (šeimai) skyrimo nepriimamas, kol informacija bus patikslinta ir asmens socialinių paslaugų poreikis bus nustatytas iš naujo. Šiuo atveju asmens Prašymo pateikimo diena laikoma patikslintos informacijos Skyriuje gavimo diena.

78. Socialinių paslaugų teikimas asmeniui (šeimai) sustabdomas:

78.1. laikinai paskyrus kitas socialines paslaugas;

78.2. laikinai išvykus priverstiniam, ilgalaikiam gydymui, išskyrus palaikomąjį gydymą ir slaugą;

78.3. atliekant laisvės atėmimo bausmę;

78.4. siekiant apsaugoti asmenį ir / ar darbuotojus nuo užkrečiamųjų ligų, infekcijų išplitimo ir išvengti naujo sergamumo užkrečiamosiomis ligomis, infekcijomis protrūkio;

78.5. asmeniui ar jo atstovui nesilaikant sutarties sąlygų, kol bus išsiaiškinta sutarties sąlygų pažeidimo priežastis ir nuspręsta dėl tolesnio paslaugų teikimo;

78.6. už suteiktas socialines paslaugas nesumokėjus 2 mėnesius.

79. Sprendimas dėl socialinių paslaugų teikimo asmeniui (šeimai) sustabdymo priimamas per 10 kalendorinių dienų nuo VRSPC dokumentų pateikimo Skyriui arba per 10 kalendorinių dienų nuo VRSPC darbuotojo gauto Prašymo iš asmens, jei prašoma sustabdyti socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugas.

80. Socialinių paslaugų teikimas asmeniui (šeimai) nutraukiamas:

80.1. teismui priėmus sprendimą dėl tėvų valdžios apribojimo neterminuotai;

80.2. gavus informaciją, kad asmuo, kreipdamasis dėl socialinių paslaugų teikimo (vienas iš suaugusių šeimos narių, jo globėjas, rūpintojas), pateikė neteisingą informaciją socialinių paslaugų poreikiui vertinti ir nustatyti arba pablogino sąlygas, norėdamas gauti socialines paslaugas;

80.3. praradus teisę gauti iš Savivaldybės biudžeto ar valstybės biudžeto specialiosios tikslinės dotacijos Savivaldybės biudžetui finansuojamas socialines paslaugas ir atsisakius mokėti visą paslaugos kainą;

80.4. asmeniui nesilaikant socialinių paslaugų įstaigos vidaus tvarkos taisyklių ir esant surašytiems ne mažiau nei trims taisyklių pažeidimų aktams per šešių mėnesių laikotarpį;

80.5. asmeniui nesilaikant socialinių paslaugų teikimo ir mokėjimo už jas sutarties reikalavimų;

80.6. asmeniui nelankant dienos socialinės globos įstaigos ilgiau kaip 1 mėnesį be svarbios priežasties;

80.7. atlikus socialinių paslaugų poreikio vertinimą ir nustačius, kad nėra paslaugos, kurią asmuo gauna, poreikio;

80.8. socialiniam darbuotojui įsitikinus, kad šeimoje, auginančioje nepilnametį (-čius) vaiką (-us), kardinaliai pasikeitė situacija ir priimtas sprendimas netenka prasmės;

80.9. paties asmens prašymu;

80.10. paslaugų gavimo laikotarpiu asmeniui išvykus ir (arba) pakeitus deklaruotą gyvenamąją vietą (išskyrus atvejus, kai asmuo gauna ilgalaikės socialinės globos paslaugas arba pakeitė gyvenamąją vietą, bet Vilniaus rajono teritorijoje);

80.11. asmeniui, kuris yra įrašytas į laukiančiųjų gauti socialines paslaugas eilę, pakeitus deklaruotą gyvenamąją vietą;

80.12. pasibaigus socialinių paslaugų sustabdymo laikui (120 kalendorinių dienų) ir neišnykus sustabdymo priežastims;

80.13.	vaikas tampa pilnamečiu;

80.14.	asmeniui mirus.

81. Sprendimas dėl socialinių paslaugų teikimo asmeniui (šeimai) nutraukimo priimamas per 10 kalendorinių dienų nuo VRSPC dokumentų pateikimo Skyriui arba per 10 kalendorinių dienų nuo VRSPC darbuotojo gautos informacijos, jei reikia nutraukti socialinių įgūdžių ugdymo, palaikymo ir (ar) atkūrimo arba psichosocialinės pagalbos paslaugas.

82. Paaiškėjus aplinkybei (aplinkybėms), numatytoms šio Tvarkos aprašo 74 ir 75 punktuose, sprendimą dėl socialinių paslaugų asmeniui sustabdymo ir nutraukimo priima Komisija, sprendimą pasirašo Skyriaus vedėjas, jei sustabdoma arba nutraukiama socialinių įgūdžių ugdymo, palaikymo ir (ar) atkūrimo arba psichosocialinės pagalbos paslauga, tuomet sprendimą priimą VRSPC vadovas bei sprendimą pasirašo VRSPC vadovas. Sprendime yra nurodomas socialinių paslaugų sustabdymo laikotarpis arba nutraukimo data.

83. Jei asmeniui (šeimai) Komisijos sprendimu gaunančiam (-čiai) socialines paslaugas socialinių paslaugų įstaigoje, nustatomas poreikis keisti socialinių paslaugų rūšį, socialinių paslaugų įstaigos vadovas dėl naujos socialinių paslaugų rūšies skyrimo kreipiasi į VRSPC.

84. Sprendimas nutraukti ar sustabdyti socialines paslaugas per 3 darbo dienas nuo jo pasirašymo dienos išsiunčiamas VRSPC, kuris asmenį informuoja nedelsdamas. Jei sustabdoma arba nutraukiama socialinių įgūdžių ugdymo, palaikymo ir (ar) atkūrimo arba psichosocialinės pagalbos paslauga, VRSPC socialinis darbuotojas arba atvejo vadybininkas, gavęs pasirašytą sprendimą, nedelsdamas informuoja asmenį (šeimą). Sprendimas segamas į asmens (šeimos) bylą VRSPC.

X SKYRIUS

SOCIALINES PASLAUGAS TEIKIANČIų ĮSTAIGŲ GRUPĖS

85. Skiriamos šios socialinių paslaugų įstaigų grupės:

85.1. stacionarios socialinių paslaugų įstaigos (socialinės globos namai);

85.2. nestacionarios socialinių paslaugų įstaigos;

85.3. šeimynos;

85.4. bendruomeniniai vaikų globos namai.

86. Stacionarios socialinių paslaugų įstaigos:

Socialinių paslaugų įstaigos tipas	Apibūdinimas	Įstaigos
Socialinės globos namai	Socialinės globos įstaigos, teikiančios trumpalaikę / ilgalaikę socialinę globą vienu metu ne mažiau kaip 10 asmenų
vaikų socialinės globos namai
socialinės globos namai vaikams su negalia

87. Nestacionarios socialinių paslaugų įstaigos:

Socialinių paslaugų įstaigos tipas	Apibūdinimas	Įstaigos
Laikino gyvenimo namai	Socialinių paslaugų įstaigos, teikiančios socialinę priežiūrą gyvenamosios vietos neturintiems, laikinai negalintiems ja naudotis asmenims, vaikams, kuriems pagal Lietuvos Respublikos vaiko teisių apsaugos pagrindų įstatymą nustatyta laikinoji priežiūra, kitiems tos šeimos vaikams kartu su jų atstovais (atstovu) pagal įstatymą ar trumpalaikę socialinę globą asmenims po medicininės reabilitacijos
krizių centras
laikino apgyvendinimo įstaiga šeimoms, turinčioms vaikų
Dienos socialinės globos centrai	Dienos ar trumpalaikę socialinę globą teikiančios socialinės globos įstaigos
Vaikų su negalia dienos socialinės globos centras
Savarankiško gyvenimo namai	Socialinę priežiūrą teikiančios socialinių paslaugų įstaigos, kuriose asmenys gyvena namų aplinkoje ir jiems sudaromos sąlygos savarankiškai tvarkytis savo asmeninį (šeimos) gyvenimą. Savarankiško gyvenimo namuose asmenys, iš dalies padedami socialinio darbuotojo (šeimos), patys tvarkosi savo buitį
socialinę riziką patiriančių asmenų (šeimų su vaikais) savarankiško gyvenimo namai
savarankiško gyvenimo namai likusiems be tėvų globos vaikams (nuo 16 m.), kuriems teikiama globa (rūpyba) socialinės globos įstaigoje, ar sulaukusiems pilnametystės asmenims (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose
Apsaugotas būstas	Socialinę priežiūrą teikiančios socialinių paslaugų įstaigos, kuriose gyvena iš dalies savarankiški asmenys (šeimos), kuriems pagalba organizuojama asmens namuose ir bendruomenėje
apsaugotas būstas sulaukusiems pilnametystės asmenims (iki 24 m.), kuriems buvo teikta socialinė globa (rūpyba) socialinės globos įstaigoje ar kurie gyveno socialinę riziką patiriančiose šeimose
Socialinės priežiūros centrai	Socialinės priežiūros ir (ar) darbinio užimtumo paslaugas teikiančios socialinių paslaugų įstaigos
vaikų dienos centras
šeimos paramos centras, paramos šeimai tarnyba
krizių centras
psichosocialinės pagalbos centras
globos centras
Bendruomenės centrai	Prevencines ir (ar) bendrąsias socialines paslaugas teikiančios socialinių paslaugų įstaigos
bendruomenės centrai
Kitos socialinių paslaugų įstaigos	Kitos prevencines, bendrąsias socialines paslaugas ar socialinę priežiūrą teikiančios socialinių paslaugų įstaigos
pagalbos namuose tarnyba
socialinių paslaugų centras
atvirieji jaunimo centrai
bendruomeniniai šeimos namai
kitos įstaigos, organizacijos

88. Šeimynos:

Socialinių paslaugų įstaigos tipas	Apibūdinimas	Įstaigos
Šeimynos	Trumpalaikę / ilgalaikę socialinę globą teikiantys juridiniai asmenys, kurių teisinė forma yra šeimyna, šeimos aplinkoje globojantys 4 ir daugiau vaikų (bendras vaikų skaičius šeimynoje su savais vaikais – ne daugiau kaip 8 vaikai). Bendras vaikų skaičius gali būti didesnis, kai broliai ir seserys neišskiriami, arba mažesnis, jeigu globojamas vaikas su negalia	Šeimyna

89. Bendruomeniniai vaikų globos namai:

Socialinių paslaugų įstaigos tipas	Apibūdinimas	Įstaigos
Bendruomeniniai vaikų globos namai	Trumpalaikę / ilgalaikę socialinę globą teikianti socialinės globos įstaiga, kurioje bendruomenėje atskirose patalpose (name, bute) pagal šeimai artimos aplinkos modelį namų aplinkoje gyvena iki 8 vaikų. Bendruomeninių vaikų globos namų gyventojams sudaromos sąlygos gauti reikiamas paslaugas bendruomenėje	Bendruomeniniai vaikų globos namai vaikams, likusiems be tėvų globos, socialinę riziką patiriantiems vaikams ir vaikams su negalia

XI SKYRIUS

VAIKO SIUNTIMAS Į BENDRUOMENINIUS VAIKŲ GLOBOS NAMUS

90. Bendruomeniniai vaikų globos namai (toliau – Globos namai) – trumpalaikę/ ilgalaikę socialinę globą teikianti socialinės globos įstaiga, kurioje bendruomenėje atskirose patalpose (name, bute) pagal šeimai artimos aplinkos modelį namų aplinkoje gyvena iki 8 vaikų. Globos namų gyventojams sudaromos sąlygos gauti reikiamas paslaugas bendruomenėje.

91. Paslaugos gavėjai - likę be tėvų globos vaikai, vaikai su negalia, socialinę riziką patiriantys vaikai.

92. Visais atvejais, nustatant socialinę riziką patiriančio vaiko socialinių paslaugų poreikį, arba kai vaikui yra nustatyta laikinoji globa (rūpyba) ir skirtos trumpalaikės socialinės globos paslaugos, nustatomas ir vaiko šeimos socialinių paslaugų poreikis.

93. Vaikų su negalia socialinių paslaugų poreikio nustatymas derinamas su specialiųjų poreikių nustatymu, vadovaujantis teisės aktais, reglamentuojančiais specialiųjų poreikių nustatymą.

94. Likusio be tėvų globos vaiko socialinės globos poreikis pagal šio Aprašo nuostatas nevertinamas – socialinė globa jam inicijuojama Vaiko teisių apsaugos pagrindų įstatymo (toliau – VTAPĮ) ir Lietuvos Respublikos civilinio kodekso nustatyta tvarka.

95. Sprendimas dėl trumpalaikės, ilgalaikės socialinės globos socialinę riziką patiriančiam vaikui ar vaikui, likusiam be tėvų globos, skyrimo gali būti priimamas tik Skyriaus atsakingam darbuotojui gavus Tarnybos nurodymą ir Savivaldybės administracijos direktoriaus įsakymą dėl juridinio asmens paskyrimo vaiko globėju (rūpintoju).

96. Vaikas siunčiamas į Globos namus ilgalaikei ir trumpalaikei globai, kuriam nustatyta laikinoji, nuolatinė globa (rūpyba), vadovaujantis Skyriaus vedėjo pasirašytu sprendimu.

97. Apgyvendinat likusius be tėvų globos vaikus, vaikus su negalia, socialinę riziką patiriančius vaikus į savivaldybės pavaldumo Globos namus, Skyriaus atsakingas darbuotojas parengtą ir pasirašytą sprendimą dėl trumpalaikės, ilgalaikės socialinės globos vaikui skyrimo ne vėliau kaip per 3 darbo dienas pateikia šio sprendimo kopijas Globos namams, kurie teiks vaikui trumpalaikę ir ilgalaikę socialinę globą.

98. Skyriaus atsakingam darbuotojui parengus sprendimą skirti vaikui trumpalaikę ar ilgalaikę globą (rūpybą) Valstybės globos namuose, Skyriaus atsakingas darbuotojas ne vėliau kaip per 3 darbo dienas pasirašyto sprendimo kopiją ir reikiamus dokumentus išsiunčia Valstybės vaiko teisių apsaugos ir įvaikinimo tarnybai prie Socialinės apsaugos ir darbo ministerijos ar jos įgaliotam teritoriniam skyriui (toliau – Tarnyba).

99. Prieš apgyvendinant vaiką, kuriam skirta ilgalaikė socialinė globa valstybės Globos namuose, Savivaldybė gauna iš Tarnybos arba Neįgaliųjų reikalų departamento prie Socialinės apsaugos ir darbo ministerijos (toliau – Departamentas) vaiko siuntimą į Globos namus (toliau – Siuntimas). Siuntime turi būti nurodomas siuntimo pagrindas (sprendimo data ir numeris), į Globos namus siunčiamo vaiko vardas, pavardė, gimimo data, Globos namų pavadinimas.

100. Skyrius Siuntimo kopiją pateikia (išsiunčia) Globos namams, į kuriuos vaikas siunčiamas.

101. Pasibaigus siuntimo galiojimo laikui, galiojimo terminas gali būti pratęstas, jeigu Savivaldybė raštu pateikia Tarnybai objektyvias priežastis, dėl kurių vaikas per nurodytą laiką negali apsigyventi Globos namuose.

102. Jeigu vaikas neapsigyvena Globos namuose per siuntimo galiojimo terminą, siuntimas laikomas netekusiu galios.

103. Skyriaus atsakingas darbuotojas surenka vaiko bylos dokumentus ir pateikia Globos namams ne vėliau kaip asmens apgyvendinimo dieną.

104. Apgyvendinant likusius be tėvų globos vaikus, vaikus su negalia, socialinę riziką patiriančius vaikus kitų rajonų Savivaldybių ar nevyriausybinių organizacijų Globos namuose, jie yra parenkami atsižvelgiant į vaiko pageidavimą, Vilniaus rajono savivaldybės tarybos nustatytą maksimalų trumpalaikės ar ilgalaikės socialinės globos išlaidų finansavimo dydį bei Globos namų galimybes suteikti reikiamas paslaugas sudarant Ilgalaikės, trumpalaikės socialinės globos lėšų kompensavimo sutartį.

XiI SKYRIUS

ASMENS (ŠEIMOS) TEISĖS IR PAREIGOS

105. Asmuo (šeima) gaunantis (-ti) socialines paslaugas, turi šias teises:

105.1. į informacijos ir dokumentų apie asmenį (šeimą) konfidencialumą;

105.2. būti supažindintas su asmens socialinių paslaugų poreikio įvertinimo išvadomis ir asmens bylos dokumentais;

105.3. ginti savo teises įstatymų nustatyta tvarka.

106. Asmuo (šeima) gaunantis (-ti) socialines paslaugas, turi šias pareigas:

106.1. teikti socialiniam darbuotojui teisingą ir išsamią informaciją, susijusią su asmens (šeimos) poreikio socialinėms paslaugoms ir finansinių galimybių mokėti už socialines paslaugas vertinimu;

106.2. pranešti paslaugas teikiančiai įstaigai apie pokyčius, kurie susiję su paslaugų poreikio nustatymu ir finansinėmis galimybėmis mokėti už socialines paslaugas;

106.3. laikytis sutarties dėl mokėjimo už teikiamas socialines paslaugas sąlygų bei socialinių paslaugų įstaigos, kuri teikia paslaugas, nustatytų vidaus tvarkos taisyklių;

106.4. vykdyti teisėtus socialinių paslaugų įstaigų vadovų nurodymus.

Xiii SKYRIUS

INFORMACIJOS APIE ASMENĮ (ŠEIMĄ), GAUNANTĮ (-ČIĄ) SOCIALINES PASLAUGAS, TEIKIMAS ir SAUGOJIMAS

107. Savivaldybė savo interneto svetainėje skelbia informaciją apie Savivaldybės teikiamas socialines paslaugas: viešina informaciją apie visas jos teritorijoje veikiančias socialinių paslaugų įstaigas, neatsižvelgdama į jų pavaldumą (nurodomi įstaigų pavadinimai, kontaktiniai telefono ryšio numeriai ir elektroninio pašto adresai pasiteirauti), šiose įstaigose teikiamas socialines paslaugas (pateikiamas teikiamų paslaugų sąrašas), šių paslaugų kainas ir numatytą (planinį) vietų skaičių, socialinių paslaugų organizavimą Savivaldybėje reglamentuojančius teisės aktus.

108. Duomenys apie asmeniui (šeimai) skirtas, teikiamas, nutrauktas, sustabdytas ir neskirtas (nurodydamos jų neskyrimo priežastis) socialines paslaugas teikiami SPIS. SPIS registruojamų duomenų apimtis nurodyta Socialinės paramos šeimai informacinės sistemos nuostatuose, patvirtintuose Lietuvos Respublikos socialinės apsaugos ir darbo ministro 2008 m. gegužės 29 d. įsakymu Nr. A1 172 „Dėl Socialinės paramos šeimai informacinės sistemos nuostatų ir Socialinės paramos šeimai informacinės sistemos duomenų saugos nuostatų patvirtinimo“ (toliau ‒ Socialinės paramos šeimai informacinės sistemos nuostatai).

109. VRSPC, socialinių paslaugų įstaigoje informacija apie asmenį (šeimą), (apie asmeniui (šeimai), teikiamas socialines ir kitas paslaugas, asmens savijautą, sveikatos būklę, pasiektus rezultatus, paslaugų poreikių pokyčius ir pan.), socialinių paslaugų teikimo laikotarpiu kaupiama ir saugoma asmens (šeimos) byloje.

110. Dokumentai ir duomenys saugomi:

110.1. dokumentai – Lietuvos Respublikos dokumentų ir archyvų įstatymo nustatyta tvarka Lietuvos vyriausiojo archyvaro nustatytais terminais;

110.2. duomenys, kuriuos pagal Aprašo nuostatas privaloma registruoti SPIS, – Socialinės paramos šeimai informacinės sistemos nuostatų nustatyta tvarka ir terminais.

111. Duomenų subjektų teisės įgyvendinamos 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas) ir duomenų valdytojo, į kurį kreipiamasi dėl duomenų subjekto teisių įgyvendinimo, nustatyta tvarka.

XIV SKYRIUS

SKUNDŲ NAGRINĖJIMAS

112. Socialinių darbuotojų asmens (šeimos), socialinių paslaugų poreikio nustatymo išvadas dėl socialinių paslaugų teikimo asmuo gali apskųsti Savivaldybės administracijos direktoriui. Tokiais atvejais Savivaldybės administracijos direktoriaus sprendimu per 20 darbo dienų turi būti sudaryta komisija (toliau – komisija), kuri pakartotinai nustatytų asmens (šeimos) socialinių paslaugų poreikį.

113. Asmens (šeimos) socialinių paslaugų, finansuojamų iš valstybės biudžeto specialių tikslinių dotacijų savivaldybių biudžetams, poreikio nustatymo išvadas dėl socialinių paslaugų teikimo, sprendimus dėl šių socialinių paslaugų skyrimo asmuo (vienas iš suaugusių šeimos narių) ar jo globėjas, rūpintojas, kiti suinteresuoti asmenys gali apskųsti Socialinių paslaugų priežiūros departamentui prie Socialinės apsaugos ir darbo ministerijos (toliau – Socialinių paslaugų priežiūros departamentas).

114. Savivaldybės administracijos direktorius, gavęs Socialinių paslaugų priežiūros departamento kreipimąsi (kreipimesi nurodoma asmens vardas, pavardė, gimimo data ir nustatyti pažeidimai dėl asmens socialinių paslaugų poreikio nustatymo ar jų skyrimo) dėl trūkumų pašalinimo, ne vėliau nei per 20 darbo dienų nuo šio kreipimosi gavimo dienos užtikrina, kad nurodyti trūkumai būtų pašalinti.

115. Ginčai dėl Savivaldybės institucijos, Tarnybos, Departamento ar Socialinių paslaugų priežiūros departamento priimtų sprendimų (neveikimo) nagrinėjami Lietuvos Respublikos administracinių bylų teisenos įstatymo nustatyta tvarka.

116. Pasikeitus teisės aktams, reglamentuojantiems Tvarkos apraše išdėstytus klausimus, taikomos tų teisės aktų nuostatos.

___________________________________